הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 107, 2018-01-01 10:00

מכלוף מיקי זוהר: אני מתכבד לפתוח את הוועדה לצדק חלוקתי ושוויון חברתי.

מכלוף מיקי זוהר: הנושא שלפנינו היום: קיפוח ישובים וערים בפריפריה במפת הטבות המס.

מכלוף מיקי זוהר: כידוע, ועדת הכספים, שאני משמש כמרכז הקואליציה בה, ערכה דיונים רבים בנושא הטבות המס.

מכלוף מיקי זוהר: בסופו של דבר הגענו לאיזושהי תוצאה שהיא בסך הכול תוצאה סבירה אבל בטח ובטח לא תוצאה מושלמת, שפגעה, לצערי הרב, ברשויות רבות עקב ההחלטות שהתקבלו בה, ברשויות ובמועצות רבות.

מכלוף מיקי זוהר: המפה הזו נולדה בעקבות עתירה לבג"ץ של אחד מן הישובים, שטען שהאופי של חלוקת ההטבות הוא לא שוויוני ולא על פי קריטריונים מוסכמים ולכן ההטבות אינן כשירות משפטית.

מכלוף מיקי זוהר: באמת היה חשש שבג"ץ יאמץ את העתירה הזו ויגרום לכך שלא יהיו יותר הטבות מס בכלל.

מכלוף מיקי זוהר: לכן עשינו פעולה, ממש בתחילת הקדנציה, על מנת לייצר מפת הטבות.

מכלוף מיקי זוהר: במהלך הדיונים נאבקתי רבות לעשות שינויים בתוך המפה וגם הצלחתי לעשות חלק מהשינויים וגם הצלחתי לשקם חלק מההריסות שהיו יכולות, מה שנקרא, להתהוות, ברגע שהמפה הזאת הייתה עוברת במתכונתה המקורית, אבל עדיין נשארו כמה פצועים בשטח.

מכלוף מיקי זוהר: עדיין יש מספר יישובים ומספר רשויות שנמצאות בסיטואציה לא הגיונית.

מכלוף מיקי זוהר: הפנייה מצד ראש העיר נהריה שיושב כאן, מר ג'קי סבג, היא פנייה מאוד מאוד במקומה ואני לא יכול לומר שום דבר מעבר לעובדה שאתם באמת, בנהריה, קופחתם בצורה משמעותית.

מכלוף מיקי זוהר: נעשתה פנייה גם מראש העיר מגדל העמק, אלי ברדה, הוא נמצא כאן, וגם אפילו הגשנו הצעת חוק בעבור הערים מגדל העמק, נצרת עלית, קריית גת וקריית מלאכי, שבה רצינו לעזור לרשויות האלו להיכלל במפת ההטבות, מתוך אמונה שהרשויות האלו הן גם פריפריה.

מכלוף מיקי זוהר: ובכל זאת באוצר הייתה התנגדות נחרצת לעניין הזה.

מכלוף מיקי זוהר: יש פה גם את מייק מסטאי שפנה אליי לגבי יישובים מסוימים בצפון, שהם צמודי גדר, שקופחו במפת ההטבות ואני מניח שאתם גם, חברי הכנסת, תוכלו להציג עוד יישובים שאתם יודעים שהם קופחו.

מכלוף מיקי זוהר: הפתרון של העניין הזה קודם כל מתחיל ונגמר בחקיקה, זאת אומרת שאנחנו בסופו של תהליך נצטרך לייצר איזושהי חקיקה שתפסיק את העוול הזה, שתפסיק את הקיפוח הזה.

מכלוף מיקי זוהר: כולנו בוועדה נצטרך לשלב ידיים ולהתאמץ שהחקיקה הזאת תעבור בכנסת על מנת לעשות לעניין הזה סוף.

מכלוף מיקי זוהר: אגב, ההטבות עצמן עברו בחקיקה ולכן השינוי בהן צריך להתבצע בחקיקה.

מכלוף מיקי זוהר: הוועדה שיש כאן היום, שאני עורך אותה, היא מתוך רצון קודם כל לייצר שיח שיבהיר היכן הקיפוח נמצא.

מכלוף מיקי זוהר: ואני כן מצפה, מכל מי שבאמת קופח וניזוק ממפת ההטבות, שיבוא לפה ויאמר את דברו ויעביר לוועדה נתונים בטרם אנחנו מנסחים חקיקה, שאיתה אנחנו אמורים לפתור סופית את העניין הזה.

מכלוף מיקי זוהר: צריך גם לציין שאת החקיקה הזו אנחנו צריכים לעשות בשום שכל תוך כדי התחשבות בעניין המשפטי, כי אם אנחנו נייצר חקיקה שאין בה מדד שוויוני ייתכן שהיא תיפסל על ידי בג"ץ ולכן החקיקה הזו צריכה להיות חקיקה נכונה, נבונה וּמשפטית, ואני מן הסתם אדאג לעשות את זה, יחד עם כל חבריי.

מכלוף מיקי זוהר: כמובן שנשמע את הדוברים כאן היום.

מכלוף מיקי זוהר: הפתיח שהבאתי הוא פתיח שמשקף פלוס מינוס את המצב מתחילתו ועד המצב היום.

מכלוף מיקי זוהר: אנחנו רוצים בתחילת הדרך לשמוע את חברי הכנסת, כמובן את ראשי הרשויות שיספרו על העניין הזה וגם את משרדי הממשלה, שיצטרכו לתת מענה.

מכלוף מיקי זוהר: חברי הכנסת, אני מציע שנשמע את ראשי הרשויות או שאתה רוצה?

איל בן ראובן: אני צריך לזוז תיכף.

מכלוף מיקי זוהר: אז קודם כל חבר הכנסת איל בן ראובן, הוא יאמר כמה דברים מתוך ההיכרות האישית שלו את הנושא.

מכלוף מיקי זוהר: בבקשה.

איל בן ראובן: בוקר טוב.

איל בן ראובן: אל"ף, תודה על הדיון החשוב הזה, בהחלט.

איל בן ראובן: אנחנו יצאנו עם חוק הטבות מס חשוב, חשוב מאוד.

איל בן ראובן: כבר אז כשיצא החוק, היה ברור שיש בו עיוותים, יש בו מספר עיוותים.

איל בן ראובן: אני אתן דוגמה.

איל בן ראובן: עיוות אחד שכבר תיקנו, הייתי מאוד מאוד בתוכו וזה סוגיית יישובי קו העימות בגליל המערבי.

איל בן ראובן: אותם יישובים שאתה יודע, יישובים שאתה רואה מתוכם את דגל חיזבאללה, והם לא קיבלו.

איל בן ראובן: תיקנו את העניין הזה.

<ז'קי סבג: חלק, חלק.

איל בן ראובן: חלק, חלק, כן, כן, אני אסביר תיכף.

איל בן ראובן: תיקנו את הפן הזה של אותם ישובים אבל ברור שיש עוד עיוותים.

איל בן ראובן: אני מוכרח להגיד לך שאני פה, אני גם חבר כנסת, אבל אני מתייחס קודם כל מהפן הביטחוני.

איל בן ראובן: אני אומר לך בצורה חד משמעית, כל סיפור הטבות המס בעבר התחיל בכלל מהמקום של אותם יישובי קו עימות, שאם אנחנו רוצים שאנשים יבואו לשם, אתה יודע, רק מי שגר שם יודע באמת מהי המשמעות - - -

<ז'קי סבג: אבל, ברשותך, ההגדרה הזו היא נעלמה בכלל.

איל בן ראובן: רגע, רגע, רגע.

איל בן ראובן: על זה אני מדבר.

איל בן ראובן: משם התחלנו, מכך שיישובי קו עימות, אלה שיושבים על גבולות מדינת ישראל, שהם הביטחון האמיתי שלנו בסופו של דבר, אני מדבר על צמודי גדר, אבל אני מדבר גם על יישובים כמו קריית שמונה וכמו נהריה וכמו יישובים שבהגדרה החד משמעית של כולנו, הם יישובי קו עימות.

איל בן ראובן: אני אגיד לך יותר מזה, כבוד היושב ראש, אני גם חבר בוועדת חוץ ובטחון ואני מכיר מאוד טוב, גם מהיכרותי בעבר וגם היום, ואני מרשה לעצמי בלי להיכנס לפרטים, את מה שיקרה במערכה הבאה בעניין הזה.

איל בן ראובן: אז הנה, יושב פה ראש עירית נהריה, אין ספק שנהריה היא יעד מרכזי מאוד, כמו קריית שמונה.

איל בן ראובן: למה?

איל בן ראובן: כי אלה יישובים גדולים, זה מטרות, זה יעדים.

איל בן ראובן: מי שרוצה לפגוע באזרחים של מדינת ישראל, הוא מכוון את זה למקום שהכי קל לו.

איל בן ראובן: ועדיין, גם היום - - - אנשים אומרים, "תראו, אבל יהיה גם על תל אביב".

איל בן ראובן: יהיה גם על תל אביב, אבל יש הבדל גדול בין יישובי קו העימות בצפון ובדרום, דרך אגב, לבין מרכז הארץ.

איל בן ראובן: זה עדיין משהו אחר, אין מה לעשות, שונה לגמרי.

איל בן ראובן: לכן אני אומר שמבחינת הפן הביטחוני נעשו פה כמה עיוותים וכשאתה יורד לפרטים אז אתה באמת רואה, ונהריה זו דוגמה מאוד טובה, כי מה אתה רואה שם, אתה רואה את נהריה שהיא עיר שבעצם אם אתה פורס אותה, לצידה נמצאים יישובים וקיבוצים כאלה ואחרים, שגם שם כל אחד קיבל משהו אחר.

איל בן ראובן: למשל, קיבוץ סער, שהוא ממש נושק לנהריה בקו, הוא מקבל יותר מנהריה, אבל קיבוץ עברון, שנושק לחלק הדרומי של נהריה, הוא מקבל פחות.

איל בן ראובן: אם אני זוכר את המספרים, סער הוא 12 ואתם 10 ועברון 7, אם אני זוכר את המספרים.

איל בן ראובן: כלומר יש פה משהו שהוא לא מסתדר עם שום היגיון בטחוני.

איל בן ראובן: ואני אגיד יותר מזה, הפרמטר בכלל - - -

מכלוף מיקי זוהר: אני אגיד לך עוד דבר, זה לא רק עניין בטחוני, גם בעניין החברתי, אנחנו רוצים לעודד הגירה לרשויות, לא לקיבוצים.

איל בן ראובן: עזוב, אני לא שם את ההבחנה הזאת.

איל בן ראובן: אני רוצה שבמדינת ישראל הבנים בקיבוצים יחזרו, אני רוצה שאנשים יבואו לקיבוצים ואני רוצה שאנשים יבואו לנהריה ואני רוצה שאנשים יגיעו לעברון ואני רוצה שאנשים יגיעו לעוטף עזה, למקומות האלה.

איל בן ראובן: ואנחנו רואים, אגב, שבמקום שזה מטופל נכון, כמו בעוטף עזה, בהיבט המיגון ובהרבה מאוד היבטים אחרים, אנשים באים לשם.

איל בן ראובן: היישובים שם היום, לשמחתי, מתרחבים.

איל בן ראובן: מה שאנחנו רואים בצפון, הצפון במידה מסוימת נשכח בסוגיות כאלו ואחרות, מקומות עבודה וכו'.

איל בן ראובן: מחר, אגב, אמור להיות יום הגליל שמטפל בעניין הזה, אני יושב ראש השדולה בנושא הזה אז שם אנחנו צריכים לטפל בנושא הזה והטבות מס.

איל בן ראובן: אני הייתי לא מזמן בקיבוץ עברון, ביקרתי בעברון, ואני מדבר פה על קיבוץ, אבל אני מניח שהתחושה, אנשים מדברים שם במושגים מאוד קשים.

איל בן ראובן: אנשים מדברים שם במושגים, "תקשיבו, אם לא תתקנו לנו את זה אנשים לא יהיו פה, אנשים לא יהיו כאן".

איל בן ראובן: לכן סוגיית קו העימות חייבת להיפתר ומי שצריך להוביל אותה, אגב, זה מערכת הביטחון.

מכלוף מיקי זוהר: ברשותך, יושבת פה נטליה מירנצ'וב, תספרי לנו כמה קריטריון קו העימות היה משמעותי במפת ההטבות?

<נטליה מירנצ'וב: אני אפתח את דבריי - - -

מכלוף מיקי זוהר: לא סקירה, רק שאלה.

איל בן ראובן: שאלה, כי אני רוצה לסיים ונמשיך.

מכלוף מיקי זוהר: רק שאלה ביניים כדי שיהיה לחבר הכנסת - - -

לאה פדידה: מה תפקידך?

מכלוף מיקי זוהר: היא מנהלת תחום, מפקחת ארצית כלכלה ברשות המסים, היא זו שניסחה את מפת ההטבות.

מכלוף מיקי זוהר: אני רוצה לשאול אותך שאלת ביניים כדי שחבר הכנסת בן ראובן יוכל להתייחס אליה, בהתאם למה שהוא טען כרגע.

מכלוף מיקי זוהר: כמה המרכיב של קו העימות משמעותי בתוך מפת ההטבות?

מכלוף מיקי זוהר: מהי המשמעות שלו, כמה בערך באחוזים?

<נטליה מירנצ'וב: קודם כל אני רוצה לסייג את דבריך.

<נטליה מירנצ'וב: אני כמובן דיברתי על המודל ההתחלתי, הוא עבר הרבה טלטלות והרבה - - -

מכלוף מיקי זוהר: לא, את המרכיב המקצועי, לא המרכיב של מדיניות.

<נטליה מירנצ'וב: אוקיי, כי חלק מהתופעה שמופעלת פה נובעת דווקא מהתיקונים שבאו אחר כך.

מכלוף מיקי זוהר: מה את אומרת, מבחינת קו העימות, מה המרכיב שלו?

<נטליה מירנצ'וב: המשקל של הקריטריון הזה הוא 25% מתוך 100%.

<נטליה מירנצ'וב: זה אומר שיישוב שנמצא בתוך הגבולות שהוגדרו, 9 קילומטרים מגבול לבנון, 7 קילומטרים מגבול אחר - - -

מכלוף מיקי זוהר: אז אם הוא 25%, שאלתי אלייך היא אם וכאשר נניח, נגדיל אותו מ-25% ל-30%, האם לדעתך - - -

<נטליה מירנצ'וב: זה מכניס את היישוב אוטומטית, אין צורך ביותר.

מכלוף מיקי זוהר: איך אנחנו מגיעים למצב שמרכיב קו העימות, יש לו השפעה גם על גודל ההטבה או על גודל אחוזי הטבת המס?

<נטליה מירנצ'וב: כל תזוזה שעושים במודל הזה גורמת לתגובה בדברים אחרים ואנחנו כמובן צריכים לבדוק - - -

מכלוף מיקי זוהר: בגלל המסגרת התקציבית?

<נטליה מירנצ'וב: השאלה גם איזה קריטריון נוסף - - -

מכלוף מיקי זוהר: אבל זה בגלל המסגרת התקציבית, נכון?

<קריאה: יש גם דברים אחרים.

לאה פדידה: אומר משרד האוצר שהוא מוריד מסים, אבל לוקח יותר מסים עכשיו אז זה תעתוע.

איל בן ראובן: אני רק רוצה לסיים.

<נטליה מירנצ'וב: אם אנחנו מורידים מהקריטריון הפריפריאלי אז זה כמעט ולא ישפיע.

<קריאה: כן, אבל אם אתם לא משנים את זה אז אתם מרוקנים את הצפון מתושבים.

<קריאה: זה צריך לשים על המאזניים.

איל בן ראובן: אני רק רוצה לומר דבר מרכזי.

איל בן ראובן: אני רוצה שקודם כל לא נבטל את החוק, אנחנו הרי יכולים פה להמציא המצאות שבסופו של דבר כולם יעופו - - -

מכלוף מיקי זוהר: לתקן אותן.

טלב אבו עראר: צריך לתקן.

איל בן ראובן: רגע, רגע, לכן אני מדבר.

איל בן ראובן: אנחנו צריכים לתקן, לעשות תיקונים בעניין.

איל בן ראובן: למשל, המדד הזה של מרכיב הביטחון, של קו עימות, שהוא 25%, בעיניי זה מדד מעוות, זה מדד מעוות.

<קריאה: נכון.

איל בן ראובן: אני אומר לכם, משם התחלנו, וזה מרכיב מרכזי.

איל בן ראובן: רבותיי, האיום על חיי אדם, שאנשים חיים במקומות האלה, זה חייב להיות - - - אני בזמנו אמרתי, גם בדיון אצל גפני, אמרתי, רבותיי, קו עימות, אלה שגרים בקווי העימות, בעיניי הם מקסימום, נקודה.

איל בן ראובן: בכלל לא דנים, לא עושים להם, הם צריכים לקבל את המקסימום בעניין הזה, כי אלה אנשים שבאו לגור במקומות, הם חיים במקומות של סיכון.

איל בן ראובן: זה שהיום הצפון הוא שקט, הוא שקט - - -

מכלוף מיקי זוהר: אני אגיד לך משהו, זו טענה מאוד מאוד נכונה והיא גם ברת ביצוע, היא ברת ביצוע.

מכלוף מיקי זוהר: נניח שבחקיקה היינו קובעים שבאופן אוטומטי, מעבר לקריטריונים, כל יישוב שממוקם בקו עימות, באופן אוטומטי הוא מגיע למקסימום שהחקיקה מאפשרת.

איל בן ראובן: כן, אין דיון עליו.

מכלוף מיקי זוהר: ואז זה גם לא פוגע - - -

איל בן ראובן: ואני מדגיש, ואני מדגיש, קו עימות - - -

<ז'קי סבג: הוא משווה אותנו ליישובים אחרים.

איל בן ראובן: רגע, רגע ואני מדגיש, קו עימות פעיל בעניין הזה, קו עימות פעיל.

איל בן ראובן: בעצם זה עוטף עזה, בעצם זה הצפון, רמת הגולן והצפון.

איל בן ראובן: זה הדבר המרכזי שאנחנו צריכים לשנות ויש פה יישובים.

מכלוף מיקי זוהר: זו הצעה מעניינת לחקיקה.

איל בן ראובן: יהיה ענין אחד, עם מערכת הביטחון, שנצטרך גם לקבע את נושא קו העימות.

מכלוף מיקי זוהר: אני אגיד לך משהו, אני רוצה להסביר את הבעיה המרכזית, שהיא מתחילה ונגמרת שם.

מכלוף מיקי זוהר: הבעיה המרכזית היא כסף, למה?

מכלוף מיקי זוהר: אם אנחנו נצליח לשכנע את האוצר, וזה התפקיד שלנו, להוסיף למפת ההטבות נניח, עוד 100 מיליון שקל.

מכלוף מיקי זוהר: כרגע היא עומדת על 1.2 מיליארד.

<נטליה מירנצ'וב: קרב מתקרב למיליארד ו-300.

מכלוף מיקי זוהר: 1.3 מיליארד.

מכלוף מיקי זוהר: נניח שנשכנע אותם להוסיף עוד 100 מיליון שקל ונוסיף קריטריון בחוק שקובע שכל יישוב שנמצא בקו עימות, בין אם זה בצפון ובין אם זה בדרום, באופן אוטומטי מגיע לתקרת מפת ההטבות.

מכלוף מיקי זוהר: זאת אומרת, מה הכי גבוה שנתַנו במפה – הוא באופן אוטומטי מניע לנקודה הזו.

מכלוף מיקי זוהר: לעניות דעתי, מבחינת עלות תקציבית זה צריך לעלות באזור ה-100 מיליון שקל, פלוס מינוס.

מכלוף מיקי זוהר: צריך לעשות על זה בדיקה פיסקלית, אני לא רוצה לומר לכם, וגם מבחינה משפטית זה קביל, למה?

מכלוף מיקי זוהר: כי לא נקבנו בשמו של יישוב מסוים ואמרנו שרק הוא עולה, אלא אמרנו, כל יישוב שמצוי בקו עימות פעיל, כפי שהגדיר אותו חברי, חבר הכנסת איל בן ראובן, באופן אוטומטי יקבל את תקרת ההטבה המקסימלית שהמודל מאפשר.

מכלוף מיקי זוהר: ואז מבחינה משפטית אני לא רואה שום מניעה.

<קריאה: אבל האם קו עימות הוא תלוי כסף של משרד הביטחון, מה הוא מסוגל ומה הוא מגדיר.

מכלוף מיקי זוהר: אוקיי.

<קריאה: גם פה יש איזו בעיה.

מכלוף מיקי זוהר: בעניין הזה אנחנו נגדיר את המונח קו עימות בהגדרה הנכונה.

מכלוף מיקי זוהר: בעיקרון לדעתי קו עימות פעיל זו הגדרה מאוד מאוד נכונה, אבל בעניין הזה יש כמובן עוד דברים.

מכלוף מיקי זוהר: אני חושב שחברי הביא כאן רעיון שצריך לבדוק את ההיתכנות שלו, וכמובן שבעניין הזה בסוף, מי שיכול להכשיל אותנו הוא משרד האוצר, שיגיד לך, "תשמע, עם כל הכבוד, אני לא מאפשר את החקיקה, כי אני לא רוצה להוסיף כסף", ואז אתם, חבריי ראשי הרשויות ואלה שסובלים מהעניין הזה, תצטרכו לעזור לנו במאבק מול משרד האוצר, לגייס את התקציב, כדי לתת פתרון סופי לאזרחים שלכם.

מכלוף מיקי זוהר: עכשיו, ברשותכם, נשמע את ראשי הרשויות, טרם נשמע את חברי הכנסת, כי אני רוצה שראשי הרשויות ידברו פה.

טלב אבו עראר: אחד אחד עדיף.

מכלוף מיקי זוהר: אחד, אחד, בסדר.

מכלוף מיקי זוהר: קיבלתי את הרעיון.

<קריאה: ארבעה ראשי רשויות יש פה.

מכלוף מיקי זוהר: שלושה אני רואה פה.

טלב אבו עראר: יש ארבעה חברי כנסת, כל ראש רשות ואחריו חבר כנסת.

מכלוף מיקי זוהר: ג'קי סבג, בבקשה אדוני.

<ז'קי סבג: קודם כל אני מודה לך אדוני היושב ראש, על הזימון.

<ז'קי סבג: חברִי, חבר הכנסת, אנחנו הכרנו במאבקים שאז התמודדנו, במיוחד ב-2008.

<ז'קי סבג: ב-2008 לצערי הרב, צריך אולי להזכיר לכולם, הרשות התמודדה קשה מאוד במשך החודש שהייתה בו תחת האדמה.

<ז'קי סבג: מלחמה קשה מאוד, עם 700 קטיושות.

<קריאה: 800.

<ז'קי סבג: מעל 700 והיו פצועים וגם הרס, קרוב לכ-250 בתים נהרסו.

<ז'קי סבג: אני מצטער מאוד שמשווים אותנו ליתר היישובים.

<ז'קי סבג: זו שערורייה.

<ז'קי סבג: אם זה קו עימות, ה - - - נעלמה כבר, היא נעלמה וזה לא פייר שאני צריך לשבת ואני מכבד את כולם, אל תשווה אותנו איתם, בכלל.

איל בן ראובן: אני עשיתי את ההשוואה, לא השוואה, אמרתי מאוד ברור: יישובי קו עימות.

<ז'קי סבג: לא ייתכן, כי אם כן לעשות את השוואה הזו, תסתכלו גם על הקיבוץ, שהוא צמוד.

<ז'קי סבג: לא ייתכן, לא יתכן שקיבוץ שגדר מפרידה בינינו - - -

לאה פדידה: אתה יודע שאם אנחנו היינו בשלטון היו אומרים, הם מעדיפים את הקיבוצים.

לאה פדידה: מה קרה?

לאה פדידה: אתם בשלטון, מיקי.

לאה פדידה: איך קרה שאתם מעדיפים את הקיבוץ על עיר פריפריה?

איל בן ראובן: לא, לא, לא, לא מעדיפים את הקיבוץ.

לאה פדידה: אני שאלתי את היושב ראש.

איל בן ראובן: יש שם גם קיבוץ - - -

לאה פדידה: אני שאלתי את היושב ראש.

איל בן ראובן: תני לי לדבר, מה את - - -

לאה פדידה: סליחה?

לאה פדידה: דיברת עד עכשיו והקשבנו.

לאה פדידה: שאלתי את היו"ר.

<קריאה: השאלה במקום.

לאה פדידה: יפה, אהבתי.

<קריאה: במקום מאוד, אפילו.

מכלוף מיקי זוהר: אתם רוצים שאני אענה על זה?

<קריאה: בוא נסיים את הסבב.

מכלוף מיקי זוהר: אני יכול לענות על זה.

לאה פדידה: נשמח.

<קריאה: בואו נסיים את הסבב.

מכלוף מיקי זוהר: מפת ההטבות שנוסחה, נוסחה קודם כל בשביל תושבי הפריפריה, בלי שום קשר לקיבוץ או לרשות.

מכלוף מיקי זוהר: הסיבה שרשות מסוימת נפגעה אל מול קיבוץ היא סיבה טכנית, שבהליך קבלת ההחלטות במפת ההטבות נפלו פגמים.

לאה פדידה: זאת אומרת שהתיקון הוא טכני, נתקן את זה טכנית והם יקבלו את ההטבות שלהם?

מכלוף מיקי זוהר: צריך להגיד שהמפה נוסחה באופן שוויוני כדי שמבחינה משפטית אחר כך לא תהיה לנו בעיה בבג"ץ, כי החשש הגדול היה כשניסחנו את מפת ההטבות היה לא להגיע למצב שבג"ץ מכריע ומפיל את כל המפה או מפיל בכלל את כל הסוגיה של מפת ההטבות.

מכלוף מיקי זוהר: העיוותים האלה יתוקנו, אבל מה שאנחנו עשינו, בשנים האחרונות, לדעתי, לטובת הפריפריה, הדרום והצפון, הרבה ממשלות שקדמו לנו לא עשו.

מכלוף מיקי זוהר: אנחנו במצב טוב.

מכלוף מיקי זוהר: אגב, אחוזי ההצבעה בפריפריה הם 40% לליכוד.

לאה פדידה: אתה יודע, הם כל כך שקועים, אין להם סבלנות לחשוב מה טוב להם - - -

מכלוף מיקי זוהר: לא, לא, הם יודעים להעריך את מה שאנחנו עושים למענם.

<סמי מלול: חשוב להדגיש שבבג"ץ בג"ץ עצמו החריג את יישובי קו העימות, לא הייתה לו שום בעיה עם קו העימות.

לאה פדידה: אבל עדיין - - -

<סמי מלול: עלו טרמפ על הבג"ץ הזה, כדי לשנות את כל מפת ההטבות.

מכלוף מיקי זוהר: אני חושב שבגלל העניין הזה שאתה אמרת, שבג"ץ ביקש להחריג את יישובי קו העימות ובגלל הרעיון שהעלה פה חברי חבר הכנסת איל בן ראובן, אני סבור שאם נעשה תיקון חקיקה שאומר שכל יישוב שנמצא בקו עימות יהיה באופן אוטומטי במקסימום שניתן לאשר מבחינת מפת ההטבות, פתרנו את הבעיה, לעניות דעתי.

מכלוף מיקי זוהר: כמובן שהמרכיב היחיד שיישאר לנו להביא זה המרכיב הכספי, שהוא בעצם המכשול הכי קריטי שבלעדיו, אגב, אי אפשר לפתור את הבעיה.

<אשר שמואלי: אבל ישנה בעיה אחרת.

<אשר שמואלי: אתם שוכחים אותנו עם האוצר.

לאה פדידה: ומה עם הסעיף של עד 75,000 תושבים יתבטלו הטבות המס?

מכלוף מיקי זוהר: אנחנו נדבר גם על הסעיף הזה, הוא לא מבטל, הוא מוריד, לדעתי, את גודל ההטבה.

מכלוף מיקי זוהר: אמר את זה גם נכון חברי ז'קי סבג והביא את הסוגיה המאוד מאוד ברורה, מדינת ישראל כרגע, ובצדק, רוצה להביא לבניית כמה שיותר יחידות דיור והתחיל תהליך של הסכמי גג.

מכלוף מיקי זוהר: אנחנו יודעים שישנם הסכמי גג רבים באזורי הפריפריה, שהממשלה מקדמת, שיביאו כמעט את כל היישובים ללא יוצא מן הכלל למעל 75,000 תושבים ואז באופן אוטומטי תיפגע להם מפת ההטבות.

מכלוף מיקי זוהר: אז מצד אחד המדינה אומרת, בואו ניתן לכם לבנות ובואו נקדם לכם בנייה, אבל המחיר שתשלמו על זה הוא שתרד לכם הטבת המס.

מכלוף מיקי זוהר: יבוא ז'קי סבג בצדק ויגיד, "שמע, לא רוצה לעשות לכם שום הסכמי גג.

מכלוף מיקי זוהר: למה?

מכלוף מיקי זוהר: אם אני בונה לכם יחידות אני פוגע בתושבים שלי".

לאה פדידה: אבל גם אתה בא מהשלטון המקומי, כבודו, ואתה יודע שארנונה של מגורים לא מועילה לעיר אלא מעמיסה.

מכלוף מיקי זוהר: נכון, אני ראיתי מה קורה לקריית גת בהסכם הגג שלה ואפילו ועדת - - - את הסוגיה שלי על הסכם הגג בקריית גת ואני יכול לבוא ולהגיד לכם שהסכם הגג הזה בקריית גת רק פגע בקריית גת, הוא לא היטיב אתה, רק פגע בה.

לאה פדידה: אז להגיד שעיר בפריפריה שמגיעה ל-75,000 תושבים אנחנו מורידים לה את הטבת המס זה חלם, כי אנחנו כולנו יודעים שארנונת מגורים לא מועילה לראש רשות אלא מוסיפה עליו לתת שירותים, ולכן לדעתי בחוק הזה חייבים, מיקי, לתקן את זה, בוועדה שלך.

מכלוף מיקי זוהר: אני מסכים איתך, אנחנו ננסח הצעת חוק.

<אשר שמואלי: מיקי, משפט אחד.

מכלוף מיקי זוהר: כן, בבקשה.

<אשר שמואלי: ישנה החלטת ממשלה, כשראש הממשלה יצחק רבין העביר את החוק על נושא קו העימות, ישנה החלטת ממשלה, קיימת.

<אשר שמואלי: זה שצריך עכשיו לבוא ולחדש את כל זה, למה?

<אשר שמואלי: אתה אומר שאנחנו נצטרך להתמודד מול האוצר, זה איזשהו מן מצב שאתה יושב פה ואתה לא מאמין.

<אשר שמואלי: אתה אומר, תשמע, אמר איל, ובצדק, וגם אתה אמרת, הרי זה יותר גרוע, אם תסתכל על המפה אתה תראה שסער, שאני לא נגד, אני בעד, כי היא נמצאת בתוך ה-9 קילומטרים, וזה נכון שבג"ץ אחר כך יכול לבוא ולהגיד, רגע, למה כן ולמה לא, אז אי אפשר לעשות את זה, קיבוץ, מושב, כפר, לא מעניין אותי מה, נמצא ב-9 קילומטרים, על פי אותה החלטת ממשלה שהייתה בממשלת רבין, קו עימות, שם צריך לחתוך את זה.

<אשר שמואלי: לא תסתבך יותר מדי.

מכלוף מיקי זוהר: מסכים, אנחנו ננסה לקדם את זה.

<אשר שמואלי: עכשיו, הנושא הלא פחות חשוב - - -

מכלוף מיקי זוהר: אגב, זו עת רצון, למה?

מכלוף מיקי זוהר: כי בעוד חודש וחצי מהיום, לכל היותר, אמור להגיע לפתחה של ועדת הכספים תקציב המדינה 2019.

מכלוף מיקי זוהר: יכול להיות שזו הזדמנות טובה של כולנו לנצל את שעת הכושר הזו, כדי באמת, טרם העברת התקציב, לנסות ולדחוף שיוסיפו את הכסף, עוד במסגרת תקציב שצריך להביא אותו עכשיו לממשלה, להביא את הפתרון ליישובים שהם צמודים לקו עימות, בצפון ובדרום.

<אשר שמואלי: מה שאמרת לגבי החקיקה של ה-75,000 תושבים, זה באמת חלם.

<אשר שמואלי: עשו פה איזה משהו שכנראה מישהו לא חשב מספיק טוב, כי מצד אחד אתה רוצה להגדיל את היישוב, ואנחנו הרי חתמנו על הסכם גג ואנחנו רוצים, אבל אם בסופו של דבר אני יורה לעצמי ברגל בזה שאני מגדיל ל-75,000 תושבים, אז - - -

מכלוף מיקי זוהר: מסכים.

מכלוף מיקי זוהר: טלב אבו עראר, בבקשה.

טלב אבו עראר: תודה מכובדי היושב ראש.

טלב אבו עראר: במקביל לקו העימות, שדיבר עליו חברי, יש גם את קו העוני.

טלב אבו עראר: כמה מתחת לקו העוני, כמה אוכלוסיות, כמה משפחות, כמה ילדים, שהם צריכים את הסיוע הזה.

טלב אבו עראר: הרי הטבות המס הן כלי כדי לסייע, לעזור ליישובים העניים, הן בדרום והן בצפון.

טלב אבו עראר: אם נדבר על המגזר הערבי והבדואי בנגב, יש הטבות מס שם ולא ביחס שווה.

מכלוף מיקי זוהר: אבל יש.

טלב אבו עראר: יש, אני מודה שיש, אבל מה?

טלב אבו עראר: הממשלה או הממשלות עדיין מתעלמות מכ-80,000-90,000 בני אדם, שהם משלמים מסים אבל לא זוכים להטבה הזו, שהם ביישובים הבלתי מוכרים.

טלב אבו עראר: אני לא מבין, למה המדינה גובה מהם מסים, אבל לא נותנת להם הטבות מס, בגלל שהם לא ביישוב מוכר.

טלב אבו עראר: גם נווה מדבר, בוא נגיד, ואל-קסום, שתי מועצות אזוריות שכל מועצה כוללת בתוכה לא פחות משבעה יישובים, היא זוכה רק ל-5% הטבת מס.

מכלוף מיקי זוהר: למה?

טלב אבו עראר: ככה, זו המדיניות.

טלב אבו עראר: הנה, שתשיב לנו, תענה לנו.

מכלוף מיקי זוהר: בגלל קריטריונים או בגלל שאלה יישובים לא מוכרים?

טלב אבו עראר: אני לא יודע, זה מה שניתן להם למרות שהם במצב סוציואקונומי הכי נמוך בארץ, אשכול 1, אין מה להשוות אותם.

טלב אבו עראר: לא יודע אם זו מדיניות או אם זה חישוב סטטי, או לפי מה?

טלב אבו עראר: איך זה נקבע?

טלב אבו עראר: שהיא תענה לנו, אני אשמח, מה הקריטריונים למתן או לאחוזים שנקבעים בחלוקה הזו של הטבות מס.

טלב אבו עראר: גם בהיעדר אזורי תעשייה ומקומות תעסוקה ביישובים האלה, אין שם מקום, וגם בצפון, אבל בדרום זה המצב הכי קריטי שיש במדינה הזו.

טלב אבו עראר: אני מודה לך.

מכלוף מיקי זוהר: תודה אדוני.

מכלוף מיקי זוהר: אנחנו צריכים באמת לבחון את העניין הזה.

מכלוף מיקי זוהר: מה הסיבה, נטליה, שבאזור הדרום היישובים ערביים מקבלים הטבות מס נמוכות משאר היישובים בדרום?

טלב אבו עראר: בעיקר נווה מדבר ואל-קסום, שתי מועצות מוכרות על ידי המדינה.

מכלוף מיקי זוהר: נווה מדבר ואל קסום מועצות מוכרות?

מכלוף מיקי זוהר: זה בהתאם לקריטריונים שוויוניים או שיש איזה סיפור, או שיקולים?

<נטליה מירנצ'וב: הקריטריונים קבועים בחוק והם אחידים לכולם.

<נטליה מירנצ'וב: יישוב שהוא לא מוכר - - -

טלב אבו עראר: מה הקריטריון?

טלב אבו עראר: זה לפי אשכול?

<נטליה מירנצ'וב: הוא לא מוכר, כמובן שלא יכול לזכות בהטבות מס.

מכלוף מיקי זוהר: יישוב לא מוכר זה ברור, כן.

<נטליה מירנצ'וב: אבל היישובים האחרים זה - - -

טלב אבו עראר: מה לא מוכר זה ברור?

טלב אבו עראר: למה זה ברור?

מכלוף מיקי זוהר: ברגע שהוא לא מוכר הוא לא מוכר.

טלב אבו עראר: אבל משלמים מסים.

טלב אבו עראר: עובדים ומשלמים מסים.

מכלוף מיקי זוהר: זו סוגיה שהיא לא קשורה למפת ההטבות.

מכלוף מיקי זוהר: צריך להפוך אותם למוכרים, זה משהו אחר.

טלב אבו עראר: אז זה אמצעי לחץ כדי שיעברו למקום אחר ויפנו את האדמה, זו הכוונה, באמת.

טלב אבו עראר: אני לא רוצה להיכנס לפוליטיקה, צריכים לדבר מקצועית.

<נטליה מירנצ'וב: ברגע שהם מסדירים את המעמד אז הם ייכנסו - - -

מכלוף מיקי זוהר: ברגע שאין להם מעמד אי אפשר להכניס אותם למפת ההטבות, ידידי.

טלב אבו עראר: 80,000 בני אדם, אין להם מעמד בישראל, במדינה דמוקרטית.

מכלוף מיקי זוהר: לצערי הרב הם לא קיבלו, כי הם לא סידרו את העניינים של היישוב.

מכלוף מיקי זוהר: צריך לסדר, צריך להפוך להיות מוכר.

טלב אבו עראר: ואם למדינה אין מה להציע, אין לה פתרונות - - -

מכלוף מיקי זוהר: צריך להסדיר את הקרקעות, צריך לעשות תב"ע - - -

טלב אבו עראר: מיקי, גם המדינה - - -

מכלוף מיקי זוהר: צריך לייצר גבולות, זה תהליך.

טלב אבו עראר: אבל תקשיב, תענה לי על השאלה.

מכלוף מיקי זוהר: אי אפשר לבוא להתיישב בשטח ולהגיד, זה יישוב - - - תקים לי פה יישוב.

טלב אבו עראר: ואם המדינה אין לה מה להציע, אין לה פתרון, הם יישארו כאן, תקועים?

מכלוף מיקי זוהר: המדינה רוצה לדעתי - - -

טלב אבו עראר: מה זה רוצה?

טלב אבו עראר: יש מנהלת שהיא כבר 20 שנה לא עשתה כלום.

טלב אבו עראר: דוח מבקר המדינה אמר שהיא נכשלה בתפקידה.

מכלוף מיקי זוהר: בוא נעשה דיון על זה.

טלב אבו עראר: מכובדי, אז תעשה דיון.

טלב אבו עראר: תקבע דיון היום.

מכלוף מיקי זוהר: זה לא הדיון היום.

טלב אבו עראר: אתה, בוא נגיד, מונע מהם לקבל את ההטבות - - -

מכלוף מיקי זוהר: לא מונע, חלילה.

מכלוף מיקי זוהר: רק אומר - - -

טלב אבו עראר: לא אתה, הממשלה, ומצד אחר אין לך פתרון, אין לך מה להציע לאנשים האלה.

מכלוף מיקי זוהר: זו סוגיה קצת יותר מורכבת.

טלב אבו עראר: הבנת?

מכלוף מיקי זוהר: זו סוגיה חשובה, אני מסכים - - -

טלב אבו עראר: זהו, באמת, בוא נעשה דיון מיוחד.

מכלוף מיקי זוהר: ראש רשות מגדל העמק.

<אלי ברדה: לא, לא, אני אתן את הכבוד לחבר שלי.

<שלמה ללוש: שלמה ללוש, מעלה אפרים.

<שלמה ללוש: לעניין הנקודתי הזה, דיברנו על עיוותים.

<שלמה ללוש: אתה יודע, דיברתי איתך כבר לפני שנתיים.

מכלוף מיקי זוהר: נכון.

<שלמה ללוש: דיברנו על עיוותים.

<שלמה ללוש: מדובר בקיפוח שאין כדוגמתו בכמה מלים.

<שלמה ללוש: מעלה אפרים, היישוב נמצא בין גב ההר לבין בקעת הירדן.

<שלמה ללוש: כל יישובי בקעת הירדן, על ציר 90, וכל יישובי בקעת הירדן על גב ההר, מקבלים הטבת מס.

<שלמה ללוש: מדובר ביישובים שהסוציוא

<שלמה ללוש: קונומי שלהם נע בין 7-8 ואולי לפעמים אפילו יותר.

<שלמה ללוש: נקודתי, בקו עימות.

<שלמה ללוש: בתוך כל היישובים האלה יש מועצה מקומית מעלה אפרים.

<שלמה ללוש: האם הייתה חקיקה שרק מועצה מקומית מעלה אפרים לא מקבלת הטבות מס?

<שלמה ללוש: איך זה יכול להיות?

<שלמה ללוש: אומרת היועצת המשפטית של ועדת הכספים, "מישהו פה לא ראה את הדבר הזה".

<שלמה ללוש: כולם מקבלים חוץ מאיתנו.

מכלוף מיקי זוהר: למה?

מכלוף מיקי זוהר: מה הסיבה?

<שלמה ללוש: אני אסביר.

<שלמה ללוש: אני אסביר לכם את מה שעשתה הוועדה.

<שלמה ללוש: יישובים שעונים על הקריטריונים של 7 ק"מ ואגב, אנחנו 9, מהגדר, מקבלים את הטבות המס.

<שלמה ללוש: היישובים שעל כביש 90, מנעמה בדרום ועד מחולה בצפון, סמוכים לכביש 90 ועונים על הקריטריונים של 7 ק"מ מהגבול, ואז אמרתם, אם ככה, איך ניתן למחצית מהיישובים שעונים על הקריטריון הטבות מס ומחצית מהישובים ששייכים לאותה מועצה אזורית לא יקבלו הטבות מס?

<שלמה ללוש: אז נתתם גם לאלה שמרוחקים 14 ק"מ מהגבול.

<שלמה ללוש: בתוך זה, ב-9 ק"מ, יש מעלה אפרים, היחידים שלא מקבלים.

<שלמה ללוש: מים המלח, מועצה אזורית מגילות - - -

מכלוף מיקי זוהר: זה ענין טכני.

מכלוף מיקי זוהר: אתה מתאר פה בעיה טכנית, לא בעיה מהותית.

לאה פדידה: רגע, מה אתה אומר?

לאה פדידה: שמישהו שכתב את זה לא ישן בלילה, עשה מלא טעויות טכניות?

מכלוף מיקי זוהר: במפה הזו יש המון טעויות, המון.

לאה פדידה: שיילך לישון מוקדם.

מכלוף מיקי זוהר: המון טעויות.

<נטליה מירנצ'וב: זו הוראת שעה.

<נטליה מירנצ'וב: האריכו את זה אמנם בשנה נוספת - - -

מכלוף מיקי זוהר: את מה?

<קריאה: מה זו הוראת שעה?

<קריאה: עד סוף 2018.

מכלוף מיקי זוהר: אגב, מי הביא את הוראת השעה, נטליה, את זוכרת?

<נטליה מירנצ'וב: אני לא הסכמתי איתה גם אז - - -

מכלוף מיקי זוהר: את זוכרת מי התעקש עליה?

<נטליה מירנצ'וב: אבל רואים את הבעייתיות שבה.

מכלוף מיקי זוהר: את זוכרת מי התעקש עליה?

<קריאה: לפי השאלה זה אתה.

מכלוף מיקי זוהר: נכון.

מכלוף מיקי זוהר: אילו לא הייתה הוראת שעה פחות או יותר 70 או 80 יישובים לא היו מקבלים.

מכלוף מיקי זוהר: נלחמתי עליה, נאבקתי עליה.

<קריאה: כולל כפר ורדים, נלחמת.

מכלוף מיקי זוהר: לא רק כפר ורדים, נלחמתי גם על שדות נגב, מרחבים - - -

<קריאה: לא, אני אומר כולל כי יש פה - - -

<שלמה ללוש: אתה צריך לראות, אי אפשר אפילו להסביר את זה, זה לא עיוות, זה פר אקסלנס קיפוח.

<שלמה ללוש: עובדים מורים באותו בית ספר אצלי, אלה מבקעת הירדן מקבלים הטבות מס ואלה ממעלה אפרים לא.

<שלמה ללוש: מה קורה לצעירים?

<שלמה ללוש: הולכים לגור בקבוץ גלגל כשהם עובדים בגשר אלנבי, למה שיגורו אצלנו?

<שלמה ללוש: אני כבר לא מדבר על עניין אחר, שאין איפה לגור, זה כבר הממשלה המפוארת שלנו, 20 שנה לא בונה בית.

<שלמה ללוש: אפילו קו המים, כשיש בצורת, לא מגיע אלינו.

<שלמה ללוש: איפה עוד?

<שלמה ללוש: בידיים שלך, מיקי, לתקן את הקיפוח הזה, ממש.

<שלמה ללוש: זה ענין טכני.

<שלמה ללוש: אומרת היועצת המשפטית של ועדת הכספים, "העניין הטכני הזה, לא מובן איך זה נפל לנו מבין הידיים".

מכלוף מיקי זוהר: טוב, אמרתי לך, אני כן הולך לקדם עם יושב ראש הוועדה, חבר הכנסת גפני, תיקון לחקיקה, תיקון משמעותי.

<קריאה: עוד מעט תיגמר הישיבה.

<קריאה: אמרת שמייק ידבר.

מכלוף מיקי זוהר: הוא ידבר גם ידבר.

מכלוף מיקי זוהר: אמרנו ראש רשות וחבר הכנסת.

מכלוף מיקי זוהר: עכשיו חברת הכנסת לאה פדידה.

לאה פדידה: חבר הכנסת מיקי, אתה יודע כמה, אני לא הרבה זמן, אבל כמה עיוותים דנו בוועדה שלך לגבי הצפון ולגבי הפריפריה?

מכלוף מיקי זוהר: ועוד יש הרבה.

לאה פדידה: גם למעלה בוועדת הפנים וגם בוועדת הכספים.

לאה פדידה: יש לי תחושה שבצפון מותר הכול, מותר לערבב, מותר לשים מכון טיהור, אפשר לעשות טעויות טכניות, אפשר לתת פחות כסף והמצב הזה לא נשמע טוב ולא נראה טוב.

לאה פדידה: החלוקה הזאת נראית לי כמו החלוקה שחילקנו כרטיסיות.

לאה פדידה: זה שגר פה מקבל כרטיסיה לבית ספר והבית השכן שלו לא מקבל כרטיסיה, אבל למה - - -

מכלוף מיקי זוהר: אלה ימי מפא"י, הם נגמרו.

לאה פדידה: לא, זה עכשיו תיקנו את זה וטוב שהייתי סגנית ראש עיר.

לאה פדידה: אממה, כרטיסיה של 2.20 שקל עוד אפשר לספוג, אבל הטבות במס, לבוא ולהגיד, טעות טכנית או טעות סופר או טעות כתיב?

לאה פדידה: זה לא לעניין.

לאה פדידה: יש מה שנקרא נהריה דינה כקיבוץ סער, מעלה אפרים כדינו, להבות הבשן לא, קיבוץ גונן כן, הרי זה מטורף, זה מטורף.

לאה פדידה: לכן צריך להגיד שלא מחכים עד סוף שעת הוראת שעה אלא מתכנסים עכשיו, פותחים את הוראת השעה, מתקנים את זה, על מנת שגם נהריה וגם להבות הבשן וגם הערים האחרות יוכלו לקבל את מרב הטבות המס, נקודה.

לאה פדידה: בנוסף לזה, כבוד היושב ראש, אני מבקשת שתיקח את זה לתשומת לבך שחייבים לתקן את הדבר הזה של עד 75,000 תושבים.

לאה פדידה: זה גרוע.

לאה פדידה: ואם כבר הזכרת את הסכמי הגג, אנחנו פה ניפגש ונבכה על הסכמי הגג, שבונים מבלי להתחשב, לא בעומסי תנועה, לא בשטח ציבורי, לא בשטחי תעשייה, לא בשטחי מסחר וזה יהפוך ל-slums בפריפריה, אבל זה לא הנושא של הדיון היום.

לאה פדידה: אני חושבת שהנושא של הדיון היום מראה שמישהו חושב שבפריפריה אפשר לעשות הכול ומכאן בוועדה הזו צריכה לצאת קריאה ברורה, זה לא צריך לחכות עד סוף שנת הוראת השעה אלא לפתוח ולתקן ובוודאי ובוודאי לתקן גם את הסעיף של 75,000 תושבים.

לאה פדידה: תודה.

מכלוף מיקי זוהר: תודה גבירתי.

מכלוף מיקי זוהר: מייק מסטאי.

<מאיר מסטאי: קודם כל, חבר הכנסת מיקי, אתה יושב ראש הקואליציה בוועדת הכספים.

מכלוף מיקי זוהר: מרכז הקואליציה.

<מאיר מסטאי: מרכז הקואליציה.

<מאיר מסטאי: היינו שמחים בגליל לקבל תכנית לאומית לגליל, שתניע מנועי צמיחה כמו שצריך ובאמת היינו מוותרים גם על הטבות המס.

<מאיר מסטאי: למה אני אומר את זה?

<מאיר מסטאי: כי גם התכנית הלאומית לצפון, האחרונה שהגיעה, בעצם לא נותנת מענה.

<מאיר מסטאי: מחר יום הגליל ואנחנו נדבר על הסוגיה הזו.

<מאיר מסטאי: התחלנו עם טרמפ הבג"ץ, בתחילת הממשלה הזו, שעליה תפסו הרבה מאוד חלוקה פוליטית של משאב שחסר ופיזרנו את זה להרבה מאוד מקומות ודיברנו על קו העימות ודיברנו על הרבה מקומות שבעצם נפגעו וכל פעם יש תיקונים על תיקונים על תיקונים כי הרבה אנשים מרגישים שהם לא נמצאים בתוך המשחק.

<מאיר מסטאי: אני כמובן מסכים איתך בנושא של פצועים בשטח וצדק חלוקתי, אבל גם כל הנוסחאות המתמטיות עדיין יוצרות פער ביישובים מסוימים, ואני תיכף אגע בהם.

לאה פדידה: כל הפריפריה ביחד.

מסעוד גנאים: כל העניים.

<מאיר מסטאי: מערכת הביטחון חילקה את הנושא של קו עימות גם לפי משאב.

<מאיר מסטאי: כשאני מדבר עם אלוף פיקוד העורף, גם הוא אומר לי, "זה המשאב שיש לי, הייתי מכניס את היישובים האלה פנימה אם היה לי קצת יותר", מבחינה ביטחונית הם צריכים להיות בתוך קו העימות, אבל הם לא בקו העימות.

<מאיר מסטאי: אני מדבר על היישובים שאני מייצג אותם כאן כרגע, לפחות מבקשה של התושבים במסגרת "הגיע זמן גליל", על להבות הבשן, גונן, יש גם את קלע אלון ושעל ברמת הגולן.

<מאיר מסטאי: אני אגיד כמה קריטריונים שכן מופיעים פה, שבעצם הוועדה לא לקחה אותם בחשבון.

<מאיר מסטאי: אני הבאתי לכאן מפה, הנה היא מוקרנת.

מכלוף מיקי זוהר: כן, ראיתי אותה.

<מאיר מסטאי: אני יודע שישבנו על המפה הזאת.

<מאיר מסטאי: שים לב, נהריה, נהריה יושבת כאן בגליל המערבי, כ-8 ק"מ, בין 7.5 ל-8 ק"מ מקו המגע, מקו כחול.

<מאיר מסטאי: קו כחול, אתה רואה אותו לאורך, אתה רואה את קו ה-200 ק"מ שהולך לכיוון רמת הגולן.

<מאיר מסטאי: סימנתי לך את קו ה-200 ק"מ.

<מאיר מסטאי: יצאנו היום בבוקר, בווייז היה 230 ק"מ לירושלים, 210 לתל אביב.

<מאיר מסטאי: אני מדבר על היישובים האלה, להבות הבשן, גונן, קלע ושעל.

<מאיר מסטאי: מה שמיוחד ביישובים האלה הוא שאנחנו שואלים איפה מרכז החיים שלהם ביומיום.

<מאיר מסטאי: קודם כל אלה יישובים שהם מעבר לירדן, מעבר לירדן זה אומר שאלה היישובים הכי מזרחיים שקיימים במדינת ישראל, כולל רמת הגולן.

<מאיר מסטאי: מרכז החיים שלהם, בתי הספר נמצאים ממש בצפון למעלה בקיבוץ דן, כל הנושאים האחרים הם בקריית שמונה, קניות, בריאות, תרבות, חינוך, משרד הרישוי, ביטוח לאומי, מס הכנסה, הכול מתבצע בקריית שמונה.

<מאיר מסטאי: אזור החיים שלהם הוא קריית שמונה, הם נמצאים 5 ק"מ מקריית שמונה.

<מאיר מסטאי: שים לב במפה, סימנתי לך אותם בצהוב מעל קו ה-200, מיקי, אתה יכול להסתכל פה על המפה, תסמן לך את זה, הקיבוצים האלה נמצאים 10.2 ק"מ מהגבול.

<מאיר מסטאי: הנושא הפריפריאלי, המדד הפריפריאלי שלהם הוא 6 ו-7, אוי ואבוי.

<מאיר מסטאי: הקיבוצים האלה היו במדד אקונומי 5, הגיעו הרחבות, סוף סוף פתחו את ההרחבות, הגיעו אנשים מקריית שמונה, מחצור הגלילית וממרכז הארץ, נכנסו למקומות האלה, קפץ המדד הסוציואקונומי שלהם, אז מה זה אומר, שצריך להחזיר את הכול חזרה?

<מאיר מסטאי: אני רק אזכיר פה לכולם, מבחינת צדק חלוקתי, שסל הקניות בגליל יקר ב-30% ממה שקורה במרכז הארץ.

<מאיר מסטאי: בכל פרמטר החבר'ה האלה בעצם בבעיה.

<מאיר מסטאי: אם יש להם 7% בלבד, אני אומר לך, שכחו אותם בבית.

<מאיר מסטאי: עם ההחרגה של ה-9% זה המצב.

מכלוף מיקי זוהר: אוקיי.

לאה פדידה: מה תפקידו?

לאה פדידה: סליחה, לא שמעתי.

מכלוף מיקי זוהר: מייק מסטאי, "הגיע זמן גליל".

<מאיר מסטאי: אני חושב ש-7% הם פשוט עוול ליישובים האלה, שנמצאים מעבר לירדן, נמצאים בחלק הכי צפוני של מדינת ישראל והם יותר צפוניים מכל נקודה אחרת.

מכלוף מיקי זוהר: אוקיי, בסדר, אדוני, הבנתי.

מכלוף מיקי זוהר: המסר הועבר.

<מאיר מסטאי: אני רוצה שתסתכלו על המפה.

מכלוף מיקי זוהר: הסתכלנו, ראינו.

<מאיר מסטאי: תסתכלו על המפה ותראו איפה נמצא הקצה המזרחי של הארץ.

מכלוף מיקי זוהר: תודה.

מכלוף מיקי זוהר: ראש העיר מגדל העמק.

<אלי ברדה: בוקר טוב לכולם, אדוני היושב ראש, חבריי ראשי הרשויות וחברי הכנסת.

<אלי ברדה: אני באתי להצטרף לבקשות של נהריה, של החבר שלי, של מעלה אפרים, שהעלה את הטענות שלו.

<אלי ברדה: כחוט השני בין כל הדוברים עולה הטענה של עיוותים, עיוותים, עיוותים.

<אלי ברדה: סוג של חפיפניקיות בעבודה, שנובעת מאיזושהי הגבלה בסכום הכסף ואת סכום הכסף הזה ניסו לחלק לרשויות, ראו איפה הקו עובר ולפי זה החליטו.

<אלי ברדה: במעמד הזה אני רוצה לחזור ולהביע את מחאתי על כך שהובטח, במעמד ראש הממשלה, עם כל שרי הליכוד וחברי הכנסת של הליכוד, קיבלת משימה, קיבלת משימה מראש הממשלה לקדם הצעת חקיקה שמכלילה את מגדל העמק ויישובים קולטי עלייה נוספים על הקו הזה.

<אלי ברדה: קו העימות הוא קו עימות יפה והוא מיוחד, אבל כששמענו את 'בעד בעד' חדרה, הבנו שמי שגר ליד רמת דוד יכול לספוג את כל ההחטאות של הטילים והקטיושות שפעם היו עוצרות בקו העימות, הן כבר טילים שמגיעים עד תל אביב ועד חדרה ועד כל העמקים ועד כולם.

<אלי ברדה: לכן הגליל הוא מרחב אחד גדול, אפשר לדרג אותו, ונתתי את העדיפות שמגיעה לצפון-צפון, אבל אנחנו גם סובלים מזה.

<אלי ברדה: אני חושב שגם יישובים שהם קולטי עלייה, שנכנסים עכשיו למהלך של הסכמי גג, לבנות 7,000 יחידות דיור, אנשים שירצו להעתיק את המגורים שלהם ממרכז הארץ צפונה יראו האם לבוא לפה בגלל החינוך, האם לבוא לפה בגלל הנוף, האם לבוא לפה בגלל הטבת המס.

<אלי ברדה: מי שיקבל את השקלול המלא של התוצאה שהוא יבחן, הוא יילך גם בגלל הטבת המס ליישובים.

<אלי ברדה: לכן גם עכשיו, אחרי שמגדל העמק נכנסה לתכנית הסכמי הגג, זה רק זירז עוד יותר משמעותי לקדם את ההתחייבות שניתנה בזמנו.

<אלי ברדה: אני רוצה להזכיר פה לחברים, רק בשביל הפרוטוקול, לא בשביל לגזול מכם את הזמן, ערב אישור ההסכם בוועדת הכספים, התכנסנו בסיעת הליכוד והייתה גם שאלה האם עושים מהומות ולא מביאים את זה להצבעה.

<אלי ברדה: ואני אמרתי, "אני לא אתן שאני, מגדל העמק" ועוד חבר אחד שישב איתי, "אפגע בכלל ראשי הרשויות שמגיעים להם הסכמי ההטבה הזו, רק בגלל שמגדל העמק רוצה".

<אלי ברדה: אמרתי, "תאשרו את ההטבה הזו, אנחנו נטפל בזה במהלך שני ומשני", הבטיחו ולא קיימו.

<אלי ברדה: יש שני משפטים מאוד חשובים פה, אני רוצה להגיד את זה לחברים שלי, תלמדו אותם, הם נר לרגליי.

<אלי ברדה: אחד, שאין הטיפה חוצבת בסלע מכוח עוצמתה אלא מכוח התמדתה.

<אלי ברדה: אנחנו נתמיד ונתמיד ונזכיר לכל מי שהבטיח את ההתחייבות שלו, עד שהוא יתקן את זה.

<אלי ברדה: מצד אחד זה מעודד שאנחנו שומעים שיש כל כך הרבה כסף שהמדינה לא יודעת מה לעשות איתו, מצד שני יש צרכים שעולים ועולים.

<אלי ברדה: אני מחזק את ידיך, עצם זה שאתה מוכן לקיים את הדיון הזה, אני יודע לפעמים גם את הקושי שעומד בפניך, אז אנחנו מחזקים את ידיך וממלאים אותך באנרגיה המתבקשת לעשות את ההמולה הנדרשת, כדי להעביר את התיקונים האלה.

<אלי ברדה: איפה שיש תיקוני עיוותים, כמו בנהריה והחבר שלנו פה ממעלה אפרים והיישובים האחרים שהוזכרו, עיוותים צריך לתקן אבל גם צדק צריך לעשות.

<אלי ברדה: אני מאוד מקווה שתצליח לעשות את זה.

מכלוף מיקי זוהר: תודה רבה.

מכלוף מיקי זוהר: חיזוק שלך יש לו משמעות, ראש העיר מגדל העמק.

מכלוף מיקי זוהר: לא כל חיזוק מתקבל כפי שהוא מתקבל - - -

לאה פדידה: אלי ברדה היקר.

מכלוף מיקי זוהר: חבר הכנסת אכרם חסון.

אכרם חסון: צהריים טובים.

אכרם חסון: אני למדתי בתקופה האחרונה, שאם ראש רשות לא גובה נכון ולא מנהל את העיר נכון הוא מוענש על ידי משרד הפנים, ואם הוא מנהל את העיר מצוין, במקום לקבל חיזוקים מורידים לו את ההטבות שיש במס, אז כך שתמיד העירייה וראש העיר נדפקים משני הכיוונים.

אכרם חסון: לצערי הרב, אסור לתת שראשי ערים יהיו פקידים במדינת ישראל, מספיק לקחו להם סמכויות ודברים כדי לפגוע בהם.

אכרם חסון: ראש עיר צריך להיות מן ראש ממשלה באזור שלו, בעיר שלו, הוא צריך לקבוע דברים, צריך לקדם ולעשות את הכול ומצד שני צריך לקדם אותו.

אכרם חסון: אם נדבר על הפריפריה שאני בא ממנה ואני גם ראש עיר לשעבר, ואני שמח שהיועץ המשפטי שייצג אותי, אבי גולדהמר, הוא נמצא כאן, הוא איש שעושה עבודת קודש ברשויות המקומיות, אני למדתי שצריך לחזק את הפריפריה לא בדיבורים.

אכרם חסון: כואב לי שהרבה יהודים שאני נפגש איתם עוזבים את הפריפריה והולכים, או לברלין או למרכז הארץ, לראות איפה שיש מפעלי הייטק מתקדמים, איפה שיש טכנולוגיה שאנחנו לא מקבלים וכל הזמן אנחנו אומרים: לא מגיעים אלינו לצפון.

אכרם חסון: אני ישבתי עם שר האוצר כי העוזר שלי מנהריה כבר חודש ימים מדבר איתי על הטבת המס, הוא יושב כאן, שי בן דוד, שר האוצר אמר: "אני לא קובע בדבר הזה, אבל אני תומך.

אכרם חסון: תביאו החלטה".

<ז'קי סבג: פה יש פוליטיקה.

אכרם חסון: אני אדבר גם על זה.

<ז'קי סבג: אני אומר לך, אתה בא, לא בידיים נקיות.

אכרם חסון: אני אומר לך מה שנאמר לי.

<ז'קי סבג: אני אומר לך, אתה מדבר לא נכון.

<ז'קי סבג: כבר חודשיים נמצא פה כחבר כנסת.

אכרם חסון: אני, קודם כל, ז'קי סבג, אני הייתי ראש עיר לפניך - - -

<ז'קי סבג: אתה תדבר על ראשי ערים, אני יכול ללמד הרבה ראשי ערים.

אכרם חסון: אני אומר, אני בעד, אני דווקא תומך בראשי ערים.

<ז'קי סבג: תבוא בידיים נקיות - - -

מכלוף מיקי זוהר: ז'קי.

אכרם חסון: אני תומך בראשי ערים.

אכרם חסון: סליחה, סליחה, ז'קי, אתה כנראה לא הבנת ואתה מדבר שטויות, תסלח לי.

אכרם חסון: אני ראש עיר לפניך - - -

<ז'קי סבג: אתה מדבר שטויות.

אכרם חסון: אני ראש עיר לפניך, אני חבר כנסת לא מהקדנציה הזאת, גם לפני, ואני, מה ששכחתי אני חושב שעוד הרבה אנשים צריכים ללמוד.

אכרם חסון: אני כיבדתי אתכם, באתי לתמוך בכם, אני תומך בכם, אני לא יודע איך אתה מדבר.

<ז'קי סבג: אתה חבר כנסת, אתה בפוליטיקה.

אכרם חסון: סליחה, אני אומר לך, אתה מדבר שטויות.

אכרם חסון: חבל, זה לא מכבד אותך מה שאתה אומר, כי אני באתי לתמוך בכם ולכן ישבנו עם שר האוצר ושר האוצר הציע לנו לקיים ישיבה בוועדת הכספים, שהיא בדרך כלל זו שמחליטה על הטבות המס שמקבלים היישובים בארץ.

אכרם חסון: אני מציע לך, אדוני היושב ראש, מאחר שהישיבה הזאת היא חשובה מאוד, ואני, כפי שאמרתי, באתי ותמכתי.

אכרם חסון: כנראה, ז'קי סבג, יש לו בעיות פוליטיות אחרות שלא קשורות אליי ואני לא מהמפלגה שלו ואני לא מהאזור שלו, אני גם מהמגזר הדרוזי, אני לא יודע מה גרם לו להתקומם, אבל בכל זאת, לא משנה, אנחנו כאן כדי לשרת את העם, לשרת את האוכלוסייה.

אכרם חסון: ולכן אני מבקש ממך, בוא נקיים ישיבה משותפת של הוועדה שלנו ביחד עם ועדת הכספים ונבדוק איך הם מנהלים את העניינים, איך הם קובעים.

אכרם חסון: פעם אחת אנחנו רואים שיישוב באשכול סוציואקונומי 3 או 4, אחרי כמה חודשים רואים אותו שעלה ל-5, אנחנו לא יודעים אם בדקו אותו נכון, מי בדק אותו, לא אמרו לנו בדיוק איך עושים את המדד הזה.

אכרם חסון: לכן הרבה יישובים, גם מהמגזר הלא יהודי, נופלים בקטע הזה וממשיכים להיות עניים וממשיכים לא להתקדם.

אכרם חסון: אני באתי מוועדת הפנים במיוחד כדי להגיד, הצַעתי היא לקיים ישיבה משותפת עניינית עם ועדת הכספים ביחד ואני מאמין שאנחנו נוכל לשנות את המצב.

מכלוף מיקי זוהר: רעיון מעולה, הקמת ועדה משותפת.

מכלוף מיקי זוהר: בוא נציין את זה פה.

מכלוף מיקי זוהר: הקמת ועדה משותפת של ועדת הכספים עם הוועדה.

מכלוף מיקי זוהר: מי שיהיה יושב ראש ועדת הכנסת יוכל להקים ועדה משותפת אחר כך.

מכלוף מיקי זוהר: יש רמזים לגבי יושב ראש ועדת הכנסת הבא.

אכרם חסון: זה כוח רציני.

לאה פדידה: כן, אנחנו לא יודעים מי הוא, רק נסתכל עליו.

מכלוף מיקי זוהר: ועדה משותפת, זה באמת רעיון טוב, להקים ועדה משותפת, ועדת הכספים עם הוועדה לצדק חלוקתי ולשוויון חברתי, לאה פדידה תהיה חברה בוועדה המשותפת, אם תהיתָּ.

אכרם חסון: בכבוד.

מכלוף מיקי זוהר: ואנחנו נדון שם.

מכלוף מיקי זוהר: אבל אל תגידי לסתיו שאני רוצה שתהיי בוועדה, שלא תקנא.

לאה פדידה: למה?

לאה פדידה: היא יודעת מה אני מרגישה.

מכלוף מיקי זוהר: לא, שלא תקנא.

מכלוף מיקי זוהר: אז אני אומר שנעשה ועדה משותפת ושם אפשר להעלות את כל הנושאים שהם בעייתיים, לקבל גם את הפניות.

מכלוף מיקי זוהר: זה רעיון טוב.

מכלוף מיקי זוהר: אנחנו עושים ראש רשות חבר כנסת, ראש רשות וחבר כנסת.

מכלוף מיקי זוהר: בבקשה, אדוני.

<סמי מלול: מיקי, קודם כל, ברכות על היוזמה שלך לכנס את הוועדה הזאת בנושא מאוד חשוב ומשקף את שם הוועדה, צדק חלוקתי.

<סמי מלול: אני רק רוצה לומר לך שאני הייתי הראשון בשנת 80' שהגשתי בג"ץ נגד שר האוצר ויושב ראש ועדת הכספים, מדוע כל היישובים בסביבה של קריית שמונה מוגדרים כיישובי ספר וקריית שמונה לא.

<סמי מלול: בית המשפט, לשמחתי, קיבל את העתירה ומשנת 80' התחיל מסלול הטבות המס, כך שזה רק כדי לתקן.

<סמי מלול: זה לא ב-92' וכו'.

<סמי מלול: נקודה נוספת, באו לברך ויצאו מקללים.

<סמי מלול: כל מפת הטבות המס הייתה על חשבונם של יישובי קו העימות.

<סמי מלול: לקחו את כבשת הרש של יישובי קו העימות וחילקו אותה בצורה, הייתי אומר שלא נתנה שום יתרון.

<סמי מלול: יישובי קו העימות, שהיה להם את היתרון היחסי, ובג"ץ לא פסל את יישובי קו העימות, הוא גם החריג אותם בבג"ץ, הוא החריג אותם ולא הייתה שום הצדקה לפגוע ביישובי קו העימות.

<סמי מלול: מה שעשו בפועל, הורידו את הטבות המס ביישובי קו העימות וחילקו אותם, חילקו אותם.

<סמי מלול: בשורה התחתונה - - -

מכלוף מיקי זוהר: לא השיגו מספיק כסף.

<סמי מלול: ובלי לפגוע באלי ברדה ידידי, דין נהריה וקריית שמונה לא כדין מגדל העמק.

מכלוף מיקי זוהר: הוא לא אמר את זה, הוא לא אמר את זה.

<סמי מלול: עם כל הכבוד, זו לא אותה מקשה.

מכלוף מיקי זוהר: הוא אמר שצריך להיות דין שונה, אבל - - -

<סמי מלול: אני לא אומר שמגדל העמק לא צריכה - - -

מכלוף מיקי זוהר: אבל לא יכול להיות שיש דין אחד פה ופה אין בכלל.

<קריאה: עשינו להם את המאבקים הקשים מאוד.

מכלוף מיקי זוהר: הוא לא אמר שאתם צריכים להיות אותו דבר, הוא אמר שברור שנהריה צריכה לקבל יותר.

<סמי מלול: הוא אמר 700 קטיושות על נהריה אז בקריית שמונה היו 4,000 קטיושות במלחמת לבנון השנייה.

מכלוף מיקי זוהר: אני רוצה לסבר לכם את האוזן, בסדר?

<סמי מלול: כן.

מכלוף מיקי זוהר: ממה נולדה מפת הטבות המס?

<סמי מלול: מעסקה פוליטית.

מכלוף מיקי זוהר: מפת הטבות המס נולדה מתוך רצון, אני כך מאמין, לגרום לאנשים לעבור ולגור בערים שפחות נוח לגור בהן.

מכלוף מיקי זוהר: למשל, אם יש בקריית שמונה קטיושות והיא ממוקמת רחוק גיאוגרפית מלב ליבה של מדינת ישראל, אנשים יעדיפו לגור במקום אחר.

מכלוף מיקי זוהר: איך אני מעודד אנשים לעבור לגור בקריית שמונה או בנהריה?

מכלוף מיקי זוהר: אני נותן להם איזושהי העדפה כלכלית שאני אומר, חבר'ה, שווה לכם ללכת לגור שם, זה הרעיון.

מכלוף מיקי זוהר: וברעיון הזה נוצרו קריטריונים שיְיצרו העדפה בסדר העדיפויות.

מכלוף מיקי זוהר: זאת אומרת שקריית שמונה ונהריה יהיו בראש סדר העדיפויות ואחריהן בַּתור רשויות שנמצאות קצת יותר בכיוון המרכז.

מכלוף מיקי זוהר: על הדרך מצויה גם מגדל העמק, מצויות רשויות כאלה ואחרות, נצרת עלית למשל.

מכלוף מיקי זוהר: אני רוצה לומר דבר אחד, ברור לכולם שהקריטריונים צריכים להיות גם עם המרכיב הביטחוני, גם עם המרכיב הגיאוגרפי, אבל יש גם רשויות שבכלל לא הכניסו אותן למפה, למשל כמו מעלה אפרים.

מכלוף מיקי זוהר: את הדברים האלה אנחנו רוצים לתקן, אבל אצלכם הסיפור מבחינתי הוא יותר פשוט, כמה שזה נשמע לכם מופרך, אבל אצל נהריה ואצלכם זה יותר פשוט, למה?

מכלוף מיקי זוהר: כי אתם צריכים באופן אוטומטי להיות במקסימום תקרה, בהתאם לעובדה שאתם בקו עימות ואתם בסכנה הכי ממשית מבחינה ביטחונית ויש עליכם את האיומים הביטחוניים הכי קשים, אתם צריכים להיות במקסימום.

מכלוף מיקי זוהר: זה פשוט, זה לא כזה מורכב וכדי לעשות את זה צריך לקדם חקיקה אבל כשאנחנו נרצה לקדם את החקיקה, היא תגיע לוועדת שרים, מה יגידו השרים?

מכלוף מיקי זוהר: "מה אומר משרד האוצר?", מה משרד האוצר יגיד?

מכלוף מיקי זוהר: "חבר'ה, מה שאתם הבאתם עכשיו פה בחקיקה עולה לנו איקס כסף", להערכתי באזור ה-100 מיליון שקל, אני מעריך את זה גס.

מכלוף מיקי זוהר: נטליה, ועדה לצדק חלוקתי ושוויון חברתי פונה רשמית למשרד האוצר ולרשות המסים ומבקשת את הנתון הכלכלי, כמה יעלה להכליל את כל היישובים בתוך קו העימות במקסימום הטבה שאנחנו נותנים במסגרת המפה.

מכלוף מיקי זוהר: זאת אומרת, אם תקודם חקיקה שאומרת שכל היישובים שנמצאים בתוך קו העימות הפעיל, ייכללו - - -

<קריאה: כולם בפנים.

מכלוף מיקי זוהר: לא, זה לא כולם - - -

<קריאה: מי לא?

מכלוף מיקי זוהר: בקו עימות, בקו עימות - - -

<קריאה: בקו עימות כמעט כולם, חוץ מנהריה עכשיו.

<אשר שמואלי: כל יישובי קו העימות - - -

<קריאה: למה, קריית שמונה לא?

<אשר שמואלי: קריית שמונה יש לה - - -

<סמי מלול: קריית שמונה כלולה.

<סמי מלול: הורידו אותה מ-25% ל-19% - - -

<אשר שמואלי: מהיישובים שנמצאים בקו העימות, שהשתייכו לקו העימות מאז ומתמיד זו נהריה.

<אשר שמואלי: זו עיר אחת.

<קריאה: יש ששה שבעה בודדים.

<אשר שמואלי: כל השאר קיבלו.

מסעוד גנאים: כולם קיבלו?

<אשר שמואלי: כולם, כולל קיבוצים.

מסעוד גנאים: היישובים שלכם במזרעה - - -

<סמי מלול: אדוני היושב ראש, אני פתחתי - - -

מכלוף מיקי זוהר: אני רק רוצה לומר.

<אשר שמואלי: מיקי, הנה, טוב שאיתן ברושי הגיע, איתן ברושי היה בהחלטה הראשונה - - -

מכלוף מיקי זוהר: אני רק רוצה לומר, חבר'ה, עזבו אתכם עכשיו מהשערות.

מכלוף מיקי זוהר: יש לנו פה נציגה, אני יכול להגיד לכם על נטליה הרבה דברים, אבל אני יכול להגיד לכם עליה זה שהיא הכי מקצועית שפגשתי מבחינת יכולות מקצועיות.

מכלוף מיקי זוהר: אני מבקש ממך, גבירתי, נתון שאומר שאם אנחנו נכליל את כל היישובים בקו העימות ונבקש שהם יקבלו את המקסימום הטבה שניתנת באותו מקום, אני לא יודע כמה זה עמד - - -

<סמי מלול: אבל תוך אבחנה בין ערים לבין היישובים הקהילתיים.

<סמי מלול: אם לא אז לא תשמור על היתרון היחסי.

מכלוף מיקי זוהר: שלב שלב.

מכלוף מיקי זוהר: קודם כל בוא נשווה אתכם ומשם נשאף לעשות אתכם יותר.

מכלוף מיקי זוהר: אני רוצה נתון כמה זה עולה, בסדר?

מכלוף מיקי זוהר: ואם תוכלי להעביר את זה למנהלת הוועדה.

<נטליה מירנצ'וב: שני דברים.

<נטליה מירנצ'וב: אל"ף, המודל, הנוכחי לפחות, אני לא יודעת להגיד על הקודם אבל הנוכחי נולד כמודל פריפריאלי, אין בו מרכיב ביטחוני, מרכיב ביטחוני קיים בחוק נפרד באזור עוטף עזה.

מכלוף מיקי זוהר: בגלל זה אני רוצה, תיאורטית, מהי העלות הכלכלית של הכנַסָת כל היישובים שמצויים בקו עימות למקסימום שאנחנו משלמים במסגרת ההטבה?

<נטליה מירנצ'וב: תעבירו הצעת חוק, איזה שהוא ניסוח ראשוני - - -

מכלוף מיקי זוהר: אני אנסח משהו ראשוני ואני אעביר לך אותו.

מכלוף מיקי זוהר: בסדר.

<סמי מלול: מיקי, משפט.

<סמי מלול: מיקי, מה שחשוב, בזמנו, כשקבעו את מפת הטבות המס ליישובי קו העימות, עשו הבחנות גם בתוך קו העימות כדי לשמור על היתרון היחסי.

מכלוף מיקי זוהר: כן, את זה אני יודע, של הרשות המקומית, שלא ילכו לגור במושבים ובקיבוצים - - -

<סמי מלול: ברור, אז לעיר צריכה להיות התייחסות אחרת מאשר ליישוב קהילתי, בלי לפגוע.

מכלוף מיקי זוהר: אני מבין את הטענה שלך, היא גם טענה מוצדקת, אבל אתה יודע, אי אפשר לתקן את כל העולם ביום אחד.

איתן ברושי: היא לא הייתה מעולם נכונה.

<סמי מלול: היא כל הזמן הייתה.

<סמי מלול: 25% היו בקריית שמונה, מול 11% ביישובי קו העימות האחרים.

<סמי מלול: הפער הזה גרם לכך שאנשים העדיפו לחיות בקריית שמונה ולא בהתיישבות.

<סמי מלול: וזה צריך להישמר.

איתן ברושי: מיקי, תן לי משפט.

<יוסי אדוני: כבוד היושב ראש, שמענו חברי כנסת, שמענו ראשי ערים, אפשר לשמוע קצת מהתושבים, העם?

מכלוף מיקי זוהר: כן, ידבר עכשיו חבר הכנסת מסעוד גנאים ואז אתה.

מסעוד גנאים: אני גם מהעם.

מכלוף מיקי זוהר: כן.

מסעוד גנאים: אדוני היושב ראש.

מסעוד גנאים: ההטבה נועדה כדי לעשות צדק.

מסעוד גנאים: משפט, משפט, אדון ז'קי, אני גם תומך בבקשה שלכם, אנחנו שכנים, אני מסכנין.

<ז'קי סבג: אהלן וסהלן.

מסעוד גנאים: אהלן וסהלן.

מסעוד גנאים: אדוני היושב ראש, ההטבה באה כדי לעשות צדק עם אנשים שמגיע להם.

מסעוד גנאים: כל אחד עם המיקום שלו או המצב הסוציואקונומי שלו, אם זה מחייב לתת לו הטבה אז צריך לתת לו הטבה, אבל אני מתפלא.

מסעוד גנאים: אני לא יודע מי הנציגים של משרדי הממשלה פה שמחליטים בסוף.

מסעוד גנאים: למשל, סכנין הייתה בהטבה של 10%.

מסעוד גנאים: פתאום, אחרי כמה חודשים או שנה, לא יודע כמה, ירדה ל-7%.

מסעוד גנאים: שאלתי, ביררתי בשאילתה, אמרו לי: המצב הסוציואקונומי שלכם עלה, אבל כאשכול אנחנו אותו אשכול, אותו אחוז של עוני, אותו אחוז של אבטלה, אני לא יודע איך הקריטריונים האלה, כמו המניות בבורסה, עולים ויורדים.

מכלוף מיקי זוהר: תודה.

מכלוף מיקי זוהר: כן, אדוני.

<אבי גולדהמר: אדוני היושב ראש וחברי הכנסת, חבר הכנסת אכרם ולאה שהלכה כבר.

<אבי גולדהמר: תודה על הפרגון.

<אבי גולדהמר: עלית לפי דעתי על הנקודה הכי חשובה והיא זאת, מראש, הרי, הכוונה הייתה לתת צ'ופרים ליישובים שנמצאים על הגבול בקו העימות.

<אבי גולדהמר: זו הייתה הכוונה המרכזית.

<אבי גולדהמר: מה נוצר היום?

<אבי גולדהמר: המשקל של הקרבה לגבול בתוך סל ההטבות הוא 25 נקודות, המשקל של המדד הפריפריאלי, פתח רגע סוגריים, אני מצדיע לנטליה, צריך תואר שלישי מינימום כדי להבין את הקריטריונים במדד הפריפריאלי, אני לא מבין אותו - - -

מכלוף מיקי זוהר: גם דוקטורט לא יעזור.

<אבי גולדהמר: תאמין לי, התעמקתי, לא הצלחתי להבין.

<ז'קי סבג: זה דומה לנוסחת מענקי האיזון, דרך אגב.

<אבי גולדהמר: משהו, חבל על הזמן.

<אבי גולדהמר: אוקיי, סגור סוגריים.

<אבי גולדהמר: אבל המדד הפריפריאלי, אדוני היושב ראש, כמה הוא במשקל?

<אבי גולדהמר: 40%.

<אבי גולדהמר: זאת אומרת התחלנו עם הרצון לשפר ולגרום לזה שעיר שנמצאת על הגבול תהיה לה אפשרות קליטה יותר טובה בגלל הטבות המס, אבל המדד הזה, הקריטריון הזה, הפך להיות השולי, 25%.

<אבי גולדהמר: ואתה צודק במאה אחוז כשאתה אומר שצריך להפוך אותו למרכיב העיקרי.

<אבי גולדהמר: כמו שאמרת, נהריה, אני לא רוצה להשוות לשאר המקומות, אבל נהריה, עם כל ההיסטוריה שלה שכולם זוכרים אותה, לא יכול להיות שהיא תהיה בסוף עם 50 נקודות ויישובים אחרים, עם כל הכבוד להם, כמו סער, יהיו עם 60 נקודות.

<אבי גולדהמר: לא יכול להיות, לא הגיוני.

<אבי גולדהמר: תוסיף לזה את הנושא של הסכמי הגג ותבין איזה אבסורד.

<אבי גולדהמר: מצד אחד באה הממשלה לעירייה כמו נהריה ואומרת: אנחנו רוצים שייבנו פה בשלוש השנים הקרובות עוד 10,000 יחידות דיור.

<אבי גולדהמר: יפה, אבל איך אנשים יבואו בדיוק לגור אם מצד אחד אתם אומרים להם בואו ומן הצד השני אתם תוקעים להם בזה שאתם מורידים את הטבות המס?

<אבי גולדהמר: האם זה לא תרתי דסתרי?

<אבי גולדהמר: יד אחת נותנת ויד שנייה לוקחת.

מכלוף מיקי זוהר: מסכים לחלוטין.

<אבי גולדהמר: הנושא של הסכמי הגג, יש לו חשיבות גם למגבלה של ה-75,000, שמופיעה בחוק, דרך אגב.

<אבי גולדהמר: אתה שאלת, זה לא שזה מוריד את המשקל, זה מבטל אותו בכלל.

<אבי גולדהמר: עיר שעוברת את ה-75,000 היא מחוץ לתחום.

מכלוף מיקי זוהר: ברור, דיברנו, זה חייב תיקון.

<אבי גולדהמר: עוד משפט אחד.

<אבי גולדהמר: אתה אמרת נכון, חבר הכנסת זוהר, שהיה בג"ץ ונכון שהתיקונים צריכים להיות כאלה שיעמדו גם במבחן החוקיות.

<אבי גולדהמר: אני מרים את הכפפה של מה שאמרת - - -

מכלוף מיקי זוהר: אתה מכין חקיקה?

<אבי גולדהמר: כן, בשביל זה באתי.

מכלוף מיקי זוהר: מצוין.

<אבי גולדהמר: אני אגיד רק דבר אחד.

<אבי גולדהמר: לדעתי, אפשר בהחלט, למשל, לחשוב על הוספת קריטריון - - -

מכלוף מיקי זוהר: אני אגיד לך מה אני רוצה בחקיקה.

<אבי גולדהמר: דקה, אני רוצה - - -

מכלוף מיקי זוהר: שנייה, אני אומר לך מה אני רוצה.

<סמי מלול: אבל מה הקריטריון?

<סמי מלול: מעניין לשמוע מהו הקריטריון.

מכלוף מיקי זוהר: אני אומר לך מה אני רוצה.

מכלוף מיקי זוהר: עזוב, יש את החקיקה שניסחתם ואני ממשיך איתה, היא לא קשורה.

מכלוף מיקי זוהר: זו חקיקה נפרדת לגמרי - - -

<אבי גולדהמר: תן לי רגע להשלים את המשפט.

<אבי גולדהמר: למשל עיר שחתמה על הסכם גג, תקבל אוטומטית 10 נקודות נוספות.

מכלוף מיקי זוהר: לא, לא יילך.

<אבי גולדהמר: ברור שכן.

מכלוף מיקי זוהר: זה לא סעיף טוב, אדוני, זה לא סעיף טוב.

<אבי גולדהמר: לא סעיף טוב?

מכלוף מיקי זוהר: לא, אני אגיד לך מה הסעיף הנכון שצריך להיות שם, הוא פשוט.

מכלוף מיקי זוהר: אחת, אין מושג כזה של 75,000 תושבים.

מכלוף מיקי זוהר: אם הוא קיים בחקיקה אז לתקן ולהסיר את זה מהחקיקה.

מכלוף מיקי זוהר: זאת אומרת שלא תהיה הגבלה, גם שיהיו 300,000 תושבים, זה אחת.

מכלוף מיקי זוהר: שניים, כל רשות או מועצה שמצויה במסגרת קו עימות פעיל, באופן אוטומטי תקבל את המקסימום הטבה שהמדינה מעניקה.

איתן ברושי: יש שאלה, מה הם גבולות - - -

מכלוף מיקי זוהר: אלה שני התיקונים היחידים.

מכלוף מיקי זוהר: תעביר לי אותם, אני מביא אותם לרשות המסים לקבל הערכה תקציבית של כמה זה עולה.

מכלוף מיקי זוהר: אני אפנה לשר האוצר, אתחיל להפעיל לחץ.

מכלוף מיקי זוהר: שר האוצר, לא תהיה לו ברירה, הוא יצטרך לממן את זה, אנחנו נביא את זה לוועדת השרים ובזה בא לציון גואל.

איתן ברושי: אני רוצה, מיקי.

<ז'קי סבג: זו בעיה של כסף?

מכלוף מיקי זוהר: כן, זה ענין של כסף, ז'קי - - -

איתן ברושי: מיקי, אתה צודק, רק מה?

איתן ברושי: - - -

<ז'קי סבג: יש עודפים.

מכלוף מיקי זוהר: אני רואה אותם כל יום בוועדה - - -

<אשר שמואלי: אתה צודק, אבל זה לא 100 מיליון שקל כי זה רק נהריה.

מכלוף מיקי זוהר: בוא נבדוק.

<אשר שמואלי: זה מה שנשאר, כל השאר בפנים.

מכלוף מיקי זוהר: בוא נבדוק.

איתן ברושי: אני רוצה להגיד משהו, מיקי.

מכלוף מיקי זוהר: רגע, רגע, היה יוסי אדוני, הוא מחכה הרבה זמן.

מכלוף מיקי זוהר: כן, בבקשה.

<יוסי אדוני: צהרים טובים כבוד היושב ראש, חברי מיקי, חברי הכנסת, איתן, ראשי הערים.

<יוסי אדוני: תראו, אני יוסי אדוני, חבר במועצה האזורית מעלה יוסף, גר במושב זרעית ויושב ראש ועד של היישוב.

<יוסי אדוני: כל הנושא של מפת הטבות המס, יש לו עיוות גדול, עיוות גדול.

<יוסי אדוני: המטרה שלה שישיגו מהשינוי של הטבות המס זה ההיפך ממה שאמרת, היושב ראש.

<יוסי אדוני: אמרת שהמטרה שלה הייתה להביא את התושבים לצפון, אבל בגלל שיש עיוות גדול בפועל התושבים יעזבו את הצפון.

<יוסי אדוני: אני רוצה לתת עוד דוגמה שלא דיברו עליה כאן, מהיישובים שלי של המועצה האזורית, שם יש עיוות חסר תקדים.

<יוסי אדוני: אני גר במושב זרעית, שהוא נמצא 70 מטר מהגדר.

<יוסי אדוני: מושב שתולה – 70 מטר מגדר הגבול ויש לנו עוד יישובים צמודי גבול.

<יוסי אדוני: במקום להגדיל לנו את הטבות המס – הורידו לנו, היום אנחנו מקבלים 11%, עם תקרה של 180 שבתיקון האחרון עשו לנו.

<יוסי אדוני: מצד שני, יש יישובים שרחוקים 2 ק"מ מהגבול ומקבלים 13%.

<יוסי אדוני: יש יישובים שרחוקים 7 ו-9 ק"מ מקבלים 12%.

מכלוף מיקי זוהר: כן, זה גם עיוות.

<יוסי אדוני: יש פה עיוות חסר תקדים וצריך לתקן אותו.

מכלוף מיקי זוהר: שם הם לקחו לפי מיקום בניין המועצה, במקום לפי - - - היישוב.

מכלוף מיקי זוהר: זה עיוות.

<יוסי אדוני: נכון, צריך לתקן ולתת פרמטר, כפי שהיה בעבר, יותר משקל למרחק מהגבול ולא לתת משקל למצב הסוציו, שזה מה שעשה את העיוות.

מכלוף מיקי זוהר: המרחק של הגבול, אגב, טומן בחובו גם את העניין הפריפריאלי, הרי ככל שאתה יותר קרוב לגבול כך אתה יותר פריפריאלי ויותר רחוק מהמרכז, אז אם היו נותנים משקל גדול יותר לקרבה אל הגבול ולקו העימות אז היית מרוויח על הדרך גם את השיקול הפריפריאלי, הרי ככל שאתה יותר קרוב לגבול אתה ככה יותר פריפריאלי, זה ברור.

<יוסי אדוני: נכון ואנחנו לצערנו משלמים על זה.

<יוסי אדוני: לא רק זה שאנחנו חיים על הגבולות, אנחנו צריכים להצטער - - - כבוד היושב ראש, נוצר מצב שאנחנו צריכים להצטער על זה שיש לנו אחוז גיוס גבוה לצה"ל, אנחנו צריכים להצטער על זה שעלינו ממצב סוציו מ-5 ל-7 - - -

<סמי מלול: אני אעביר לך את החומר, אל תתווכח עם עובדות.

מכלוף מיקי זוהר: אני מסכים איתך אדוני, תודה רבה.

<יוסי אדוני: אני קורא לך, כמו שאמרו פה חבריי, הדבר הכי חשוב לעשות הוא לעשות את הכול, ואני יודע שאתה יכול להוביל את זה בתור יושב ראש - - -

מכלוף מיקי זוהר: אני עונה לך, אני אעשה.

מכלוף מיקי זוהר: עונה לך, קראת לי, אני עונה לך.

<יוסי אדוני: תעשה ועדה משותפת עם וועדת הכספים ותוביל את המהלך.

מכלוף מיקי זוהר: בעזרת השם, זה רעיון טוב.

מכלוף מיקי זוהר: יוסי, כן.

<סמי מלול: המדד הפריפריאלי מטה אותך.

<סמי מלול: המדד הפריפריאלי לא לוקח רק מרחק, יש שם איזושהי נוסחה כמו שאמרו פה - - -

איתן ברושי: למה הוא יכול לדבר בלי גבול ואני יושב פה, 20 פעם אני מבקש רשות דיבור.

איתן ברושי: מה, הוא יכול להתפרץ?

איתן ברושי: הוא חבר כנסת?

מכלוף מיקי זוהר: קודם כל כן.

איתן ברושי: אני הייתי פה הבוקר.

איתן ברושי: הלכתי לוועדת כספים, יש איזה גבול.

איתן ברושי: אמרת שיוסי אדוני לפניי, אבל כמה פעמים הוא יכול לדבר ולהפריע לך לנהל את הישיבה?

<ימית ינאי: מר ברושי, גם אני תושבת - - -

איתן ברושי: מה זה משנה?

איתן ברושי: אני ביקשתי רשות דיבור 20 פעם.

איתן ברושי: מה זו ההתנהגות הזו?

<יוסי אדוני: איתן, איתן קח את הרשות דיבור שלי.

איתן ברושי: לא, אני לא צריך את שלך, אבל יש לזה גבול.

איתן ברושי: יושב פה אורח, מדבר בלי גבול - - -

מכלוף מיקי זוהר: איתן.

<אלי ברדה: חבר'ה, שנה חדשה, תחייכו, נו, מה אתם עצבנים?

מכלוף מיקי זוהר: אצלי בוועדה מכבדים את כולם, גם אם הם לא חברי כנסת.

איתן ברושי: מה זה קשור?

איתן ברושי: אני יושב פה בשקט, הייתי פה, אמרת - - -

מכלוף מיקי זוהר: אתה ישבת פה חמש דקות בשקט אחרי שהלכת לטייל בכנס.

מכלוף מיקי זוהר: אז אני לא עובד אצלך, ברושי.

איתן ברושי: והוא כן עובד אצלך?

מכלוף מיקי זוהר: ברושי, אתה תדבר כשנוח לי, לא כשנוח לך.

איתן ברושי: אוקיי.

<ימית ינאי: הוא ראש עיר לשעבר.

איתן ברושי: מה זה קשור ראש עיר לשעבר?

מכלוף מיקי זוהר: אני אשמח לתת לך לדבר - - -

<ימית ינאי: זה קשור.

איתן ברושי: זה קשור לזה שאני לא יכול להכניס פה מילה, עם כל הכבוד.

מכלוף מיקי זוהר: ברושי, תירגע.

מכלוף מיקי זוהר: תירגע, ברושי, אתה תדבר, כמו גדול אתה תדבר.

מכלוף מיקי זוהר: ואחריך אני גם אסכם את הדיון.

מכלוף מיקי זוהר: בבקשה.

<ימית ינאי: ברשותך, אני גם רוצה.

מכלוף מיקי זוהר: גם את תדברי.

<ימית ינאי: תודה.

איתן ברושי: הנה, אני נותן לָך לדבר.

<ימית ינאי: לפניך?

איתן ברושי: כן.

מכלוף מיקי זוהר: את רואה איזה ג'נטלמן ברושי?

מכלוף מיקי זוהר: בבקשה, בקצרה.

<ימית ינאי: שלום לכולם.

<ימית ינאי: עורכת דין ימית ינאי, לשעבר ראש אגף מחקר ברשות לפיתוח הגליל.

<ימית ינאי: אני מתעסקת עם הגליל כבר כארבע שנים.

<ימית ינאי: אני רוצה להוסיף.

<ימית ינאי: אני גם חלק מהפצועים בשטח כי אני גרה ביישוב להבות הבשן, סמוך לגונן, שני יישובים שנפגעים בצורה דרמטית מהנוסחה.

<ימית ינאי: אני בטוחה שאפשר להעביר חקיקה שוויונית כי שני הקיבוצים האלה הם בעצם ממשיכים את כל ההכרזה שקבע שר הפנים, כעומק הפריפריה כך יהיה עומק ההטבה.

<ימית ינאי: שני הקיבוצים האלה הם השניים היחידים מבין 29 קיבוצים במועצה האזורית גליל עליון, שהוחרגו ממפת ההטבות, הם נמצאים בגליל המזרחי.

<ימית ינאי: העניין שלהם מעולם לא עלה על שולחן הדיונים.

<ימית ינאי: אני ותת אלוף מייק מסטאי פנינו אליך לפני כמה חודשים בעניין הזה כדי לנסות לקדם את התיקון לשני היישובים האלה.

מכלוף מיקי זוהר: נכון.

<ימית ינאי: אני בת קריית שמונה, אני רוצה לציין את זה ואני מציינת את זה בגלל שאני מבינה לכאב של ז'קי סבג וסמי מלול וברדה, כי משהו צריך להיאמר במסגרת התכנית הלאומית לגליל.

<ימית ינאי: אנחנו ראינו באגף המחקר לאורך השנים, שיש בעיה הולכת ומחמירה, שזה בעצם התרסקות המרחבים האורבניים בגליל והיה צריך בתוך מפת הטבות המס לתת יתרון יחסי, פעם אחת על פני האזור, לערים, ופעם שנייה על פני המדינה, אוקיי?

<ימית ינאי: לשמור את היתרון היחסי של המרחבים האורבניים.

<ימית ינאי: בכל הנתונים שלנו אנחנו רואים שנהריה, קריית שמונה, צפת וטבריה, בעצם מתרסקות בגלל שאין להן יתרון מול המרחב הכפרי.

<ימית ינאי: כמו שציינתי, אני גרה בלהבות הבשן - - -

מכלוף מיקי זוהר: כן.

<ימית ינאי: דיברנו על זה, נכון?

<ימית ינאי: צריך לתת על זה גם את הדגש, שלא במסגרת התיקונים.

<ימית ינאי: הנושא הוא שני היישובים האלה, שהם כן צריכים להיות מטופלים כמו שאר הקיבוצים במועצה האזורית גליל עליון.

מכלוף מיקי זוהר: טוב, גבירתי, תודה רבה.

מכלוף מיקי זוהר: חבר הכנסת ברושי, הבמה כולה שלך.

איתן ברושי: לא צריך הרבה זמן לומר, קודם כל אני מסתייג, כשיצאתי מפה שמעתי גם את לאה פדידה, חברתי לסיעה, שואלת, איך זה יכול להיות שאתם מעדיפים קיבוץ על עיר?

איתן ברושי: אני מסתייג מהסגנון הזה ומהניסיון להכניס - - -

מכלוף מיקי זוהר: למה, יש מחלוקות גם בתוך המחנה הציוני?

איתן ברושי: זה לא שייך.

איתן ברושי: אני מסתייג מהסגנון הזה ומהניסיון להכניס מחלוקת - - -

מכלוף מיקי זוהר: חשבתי שרק בליכוד יש מחלוקות.

איתן ברושי: מיקי, אני מסתייג מהסגנון הזה ובעיקר מהניסיון להפוך נושא לאומי לנושא סקטוריאלי.

איתן ברושי: כדאי להיזהר מזה.

איתן ברושי: כמי שהיה שותף להחלטות והייתי פעיל, יחד עם מיקי, בוועדת הכספים, אנחנו העדפנו ואמרנו שקריית שמונה ושלומי, לא נהריה, זה נכון, יקבלו לא לפי קריטריון אלא לפי תפיסת עולם שצריך לחזק.

איתן ברושי: כשהייתי ראש מועצה בעמק יזרעאל אמרתי, תנו הרבה לנצרת ולתיירות בנצרת העיר, יטפטף עלינו משהו גם.

איתן ברושי: הייתה תפיסה שהובלנו אותה, עם היושב ראש גפני, שנותנת הכרה בחשיבות, זה חצה את הקריטריונים, תפיסת העולם לא מעוגנת בחוק.

איתן ברושי: אני חושב שהבעיה העיקרית היא, מההתחלה, ואני התרעתי על כך כבוגר ממשלת רבין זכרונו לברכה, שלא הבחינו בקריטריונים בין קו עימות ולא קו עימות.

איתן ברושי: יש גם שאלה, מיקי, כדאי שתקשיב, מהו גבול קו העימות?

איתן ברושי: למשל, בגליל העליון, בגליל המערבי, 9 ק"מ הם לצורך ממ"ד, כשהממ"ד עולה 50,000-60,000 שקל יותר מממ"ד שאני בונה בעמק יזרעאל, אבל המדינה, כמו תמיד, מזייפת, היא נותנת רק 11,000 שקל סיוע ולא את כל הפער בין ממ"ד בקו עימות לממ"ד שלא בקו עימות.

איתן ברושי: אני אגיד לכם יותר מזה, מיקי, בעוטף עזה, שזה כאילו גבול בינלאומי, ואני עסקתי בזה הרבה בעבר, כשהייתי עוזר של אהוד ברק, אז הגבול הוא 7 ק"מ, אבל, מיקי, עשו אבחנה בין 0-4 ל-0-7, מתוך הנחה ש-0-4 הוא טווח של מנהרות, ראינו עכשיו ביום שישי מרגמות, במקרה הצליחו להוריד שתיים, אבל בדרך כלל לא מצליחים להוריד מרגמות, מנהרות, מרגמות, נק"ל וחדירות.

איתן ברושי: בדיוק כמו שהייתה חדירה למצובה, שהיום מתרגלים את זה כפינוי יישוב.

איתן ברושי: מה קרה פה בעצם?

איתן ברושי: בעוטף עזה עשו הבחנה בין 0-4, מה קבעו?

איתן ברושי: כאילו אימצו איזו מפה שנולדה ממחלוקת שהייתה לפני מספר שנים, כשמטולה הייתה מחוץ לעדיפות לאומית בגלל מעמד סוציואקונומי גבוה, לקחו וקבעו צמוד לגבול.

איתן ברושי: מה זה נקרא צמוד לגדר?

איתן ברושי: קילומטר?

איתן ברושי: שניים?

איתן ברושי: למה לא ארבעה?

איתן ברושי: כלומר, אין פה הגדרה ברורה בכללים האלה, מה זה צמוד גדר, מה זה קו עימות.

איתן ברושי: בואו, תקשיבו רגע, כי לפי דעתי פה טמונה על התשובה.

איתן ברושי: את קו העימות קובע צה"ל, לא קובעת ועדת הכספים ואפילו לא הוועדה של מיקי, שגם אני חבר בה.

איתן ברושי: את קו העימות קובע צה"ל.

איתן ברושי: ונוצרה מציאות שבגבול ירדן למשל, בבקעת הירדן, הגבול הבינלאומי הוא 7 ק"מ, בגבול לבנון הקו הוא 9 ק"מ.

איתן ברושי: למה יש בעיה עם כפר ורדים?

איתן ברושי: כי שם זה 9 ועוד קצת.

איתן ברושי: ואז כשכפר ורדים הוא 9 ועוד קצת אז רצו להוציא והשארנו אותה.

איתן ברושי: לעומת זאת זרעית, שאולי יותר קרובים - - - היא מטר מהגדר.

איתן ברושי: לכן אני מזהיר אתכם מחלוקה של מושבים, קיבוצים או ערבים או ערים.

איתן ברושי: אין ספק שמגבלת גודל העיר היא אומללה, משום שצריך להרחיב את היישובים עד אינסוף אם אפשר ולא - - - את הגבול שלהם.

איתן ברושי: לא לגבות קנס ממי שגדל.

איתן ברושי: מה שקרה עם להבות הבשן וגונן, שנוסף לנזק הזה, אנחנו הארכנו להם את האחוזים ונתנו מדרגות, לא ירידה ב-4 אלא במדרגה של שנתיים.

איתן ברושי: הירידה הייתה מדורגת, אבל בנוסף לזה חלה שם הרעה ברמת עלות הקרקע והם עברו מאזור א' ל-ב' בקרקע, שזה הדבר היותר גרוע - - -

<ימית ינאי: לא, זה לא יותר גרוע.

איתן ברושי: רגע, למה להתווכח?

איתן ברושי: מספיק גרוע, מה זה חשוב ההערה שלך?

<ימית ינאי: אני גרה שמה.

איתן ברושי: אבל מה זה חשוב אם זה יותר גרוע או לא?

איתן ברושי: מה זה חשוב אם זה יותר גרוע?

איתן ברושי: זה גרוע וזה גרוע.

מכלוף מיקי זוהר: בבקשה, איתן, כן.

איתן ברושי: - - - הקרקע, היא פוגעת בכל מי שבונה את ביתו מחדש וחלק עשו הסכמים על הקרקע בתנאים הקודמים.

איתן ברושי: יש פה בעיה עם מפת עדיפות.

איתן ברושי: בעצם הימים האלה דנים במפת העדיפות.

איתן ברושי: לכן אני מציע ללכת הפוך.

איתן ברושי: קודם כל יש פה עוד מרכיב של האוצר.

איתן ברושי: האוצר שם גג על התקציב של הטבות המס.

מכלוף מיקי זוהר: אמרנו את זה, כן.

איתן ברושי: כתוצאה מהמגבלות גם זה השפיע, כי בעצם, תוך כדי הדיון על הטבות המס מיקי הציע להביא גם את קריית גת ואת מגדל העמק ובצלאל סמוטריץ הציע להביא את המאחזים הלא חוקיים ביהודה ושומרון, נבלמו המגמות האלו - - -

מכלוף מיקי זוהר: מה זה לא חוקיים?

מכלוף מיקי זוהר: מה לא חוקי במאחזים?

איתן ברושי: יש 100 מאחזים לא חוקיים.

מכלוף מיקי זוהר: ביהודה ושומרון - - - לא ראית את ישיבת מרכז הליכוד אתמול?

איתן ברושי: ראיתי, ראיתי, עוד נשלם על זה ביוקר.

איתן ברושי: עצרנו גם את זה.

מכלוף מיקי זוהר: קיבלנו החלטה ברורה.

איתן ברושי: מאה אחוז.

מכלוף מיקי זוהר: נכון, חברי, ראש העיר מגדל העמק?

איתן ברושי: יש עוד החלטות שלא יבוצעו, גם זה.

איתן ברושי: מיקי, דקה, נחזור לעניין.

מכלוף מיקי זוהר: תכבד את ההחלטות של מרכז - - -

איתן ברושי: בהחלט חשובות, עד כדי כך שלא נבצע.

איתן ברושי: מה שאני אומר כרגע, שלפי דעתי הבעיה העיקרית היא להגדיר את קו העימות, מהם גבולות קו העימות.

איתן ברושי: אני אומר לכם, דיברתי עם שר האוצר לפני ימים בודדים, שבועיים, אמרתי לו, "כחלון, תראה, בעוטף עזה לקחו 4 ק"מ, שזה טווח של חדירות, מרגמות וכו', לא יכול להיות שבצפון זה יהיה שני קילומטרים", בי"ת, ההגדרה של משרד הביטחון היא 9 ק"מ, במתחייב מעלויות קו העימות 9 ק"מ, למשל, בממ"ד העלויות הן כמעט כפול.

איתן ברושי: לכן לפי דעתי צריך קודם כל ללכת בהגדרה מהו קו העימות, מהם גבולות קו העימות ולאמץ את התפיסה שהייתה, שאומרת שבקו עימות לא פוגעים.

איתן ברושי: לא מים, לא התעשייה, לא פוגעים בקו עימות, קו עימות זה מקסימום, ולא מבחינים בין צורות ישוב אלא בין הקריטריונים והמרחק.

איתן ברושי: ואני יכול להיות שותף לזה.

מכלוף מיקי זוהר: תודה רבה, חבר הכנסת ברושי, תודה לך.

מכלוף מיקי זוהר: ראש העיר סבג, לפני שאני מסכם את הדיון.

<ז'קי סבג: ברשותך, יש לי איזו הצעה.

<ז'קי סבג: אותו נוסח שאישרו בקיבוץ סער, אנחנו מבקשים לאשר.

<ז'קי סבג: אותו נוסח.

מכלוף מיקי זוהר: לא, אני אגיד לך מה העניין.

<ז'קי סבג: יש גדר.

מכלוף מיקי זוהר: לא, אני אגיד לך מה העניין, העניין הוא שם, אתה צריך להבין, המפה הזאת היא מפה מאוד מסורבלת.

מכלוף מיקי זוהר: מה שהצעתי לכם, מה שהצעתי לכם כשינוי חקיקה הוא אידיאלי, הוא פותר את הבעיה.

מכלוף מיקי זוהר: אגב, יכול להיות שכרגע זה יותר מקיבוץ סער.

מכלוף מיקי זוהר: זה הכי טוב.

מכלוף מיקי זוהר: תשמע לי, יש לי פה ניסיון של שלוש שנים בכנסת וההליך המשפטי - - -

<ז'קי סבג: זה לא חשוב, לא חשוב, העיקר תפתרו את הבעיה.

מכלוף מיקי זוהר: זה הפתרון הכי קל ובסוף הוא יגיע לכסף.

<מאיר מסטאי: כל אחד עובד לבד - - -

מכלוף מיקי זוהר: מה זאת אומרת?

<מאיר מסטאי: מכל מה שדיברנו עכשיו?

מכלוף מיקי זוהר: לא, אמרתי לך, תיכף תשמע את מסקנות הוועדה, אני רוצה להקים ועדה משותפת לוועדת הכספים ולוועדה שלי, כדי שתדון בכל הבעיות ובסוף היא תביא נוסח סופי שאמור לתקן את החלק.

מכלוף מיקי זוהר: יכול להיות שאני לא יכול לפתור לך את הבעיה, אני לא אומר לך שאני בטוח בזה, אבל אני אומר לך שאני רוצה לשבת לבדוק ולנסות להביא איזשהו נוסח, גם לראות מהי העלות הכלכלית שלו, להביא את הכסף מהאוצר.

<קריאה: בכל מקרה - - -

מכלוף מיקי זוהר: לדעתי כן.

מכלוף מיקי זוהר: מסקנות הוועדה.

מכלוף מיקי זוהר: כיושב ראש הוועדה לצדק חלוקתי ושוויון חברתי בכוונתי לפעול לתיקוני חקיקה, יחד עם יושב ראש ועדת הכספים, חבר הכנסת משה גפני, וחברי כנסת נוספים, בפקודת מס הכנסה, בהוראת חוק או בהוראת שעה, למספר שנים עד לבחינת הנושא וביצוע הדברים הללו.

מכלוף מיקי זוהר: אחת, ביטול הסעיף המגביל את עיירות הפיתוח לגודל של עד 75,000 תושבים כדי לזכות בהטבת המס.

<ז'קי סבג: זה נהריה.

מכלוף מיקי זוהר: שתיים.

<אשר שמואלי: לא רק את עיירת הפיתוח.

מכלוף מיקי זוהר: למה, מה זה נהריה?

<אשר שמואלי: היא עיר רגילה.

<אשר שמואלי: רשויות בכלל.

מכלוף מיקי זוהר: רשויות, כן.

מכלוף מיקי זוהר: שתיים, השוואת הטבות המס שקיבלו תושבי נהריה, לאלו שקיבלו תושבי קיבוץ סער, הנמצא בחלקו הדרומי לגבול.

מכלוף מיקי זוהר: בנוסף, אפעל לתיקון חקיקה, שכל יישוב שנמצא בקו עימות פעיל, צפון ודרום, יגיע באופן אוטומטי לתקרת מפת ההטבות ויקבל את ההטבה להנחה מקסימלית במקום.

מכלוף מיקי זוהר: תיבחן אפשרות להקמת ועדה משותפת לוועדה המיוחדת לצדק חברתי ושוויון חברתי וועדת הכספים, לסוגיית המדד הפריפריאלי ומפת הטבות המס בצורה שוויונית.

מכלוף מיקי זוהר: הוועדה מבקשת לקבל ממשרד האוצר, מרשות המסים, מהו האומדן של העלות התקציבית, מהי העלות הכלכלית של הכללת היישובים בתוך קו העימות לקבלה מקסימלית של תקרת מפת ההטבות, באופן המקסימלי ביותר, בהתאם למה שהמפה מאפשרת.

מכלוף מיקי זוהר: תודה רבה, הישיבה נעולה.

<אלי ברדה: רגע, רגע, לא הכנסת את הסעיף של מגדל העמק.

מכלוף מיקי זוהר: הסעיף שלך כבר בהצעת חוק.

<אלי ברדה: תציין את זה לפרוטוקול, שאתה מטפל בזה במקביל.

מכלוף מיקי זוהר: עשיתי עליך דיון שלם.

מכלוף מיקי זוהר: אוקיי, אני מכניס לפרוטוקול, הישיבה לא נעולה.

מכלוף מיקי זוהר: בהתאם לקידום החקיקה הזו ובמסגרת הוועדה המשותפת, יידון הנושא של ארבע הערים שהיו אמורות להיכלל על פי הנחיית ראש הממשלה ובהתאם להצעת החוק שאנוכי הגשתי, נצרת עלית, מגדל העמק, קריית גת וקריית מלאכי, בתוך מפת ההטבות, גם באמצעות קידום החקיקה.

מכלוף מיקי זוהר: תודה רבה, הישיבה נעולה.